**Projektas**

**ŠILALĖS RAJONO SAVIVALDYBĖS 2022 M. SOCIALINIŲ PASLAUGŲ PLANAS**

**I SKYRIUS**

**ĮVADAS**

**1. Bendra informacija**

Šilalės rajono savivaldybės 2022 m. socialinių paslaugų planas parengtas vadovaujantis Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl Socialinių paslaugų planavimo metodikos patvirtinimo“.

Pagrindinis Šilalės rajono savivaldybės socialinių paslaugų plano tikslas – nustatyti socialinių paslaugų teikimo mastą ir rūšis pagal gyventojų poreikius, socialinių paslaugų finansavimo poreikį ir veiksmingumą.

Šio plano tikslai atitinka Lietuvos Respublikos socialinės apsaugos ir darbo ministerijos strateginius tikslus – plėtoti įsidarbinimo galimybes ir tinkamas darbo sąlygas, užtikrinti socialinės atskirties mažėjimą, stiprinti šeimos, vaikų, jaunimo, neįgaliųjų ir kitų socialinių grupių socialinę integraciją, užtikrinti socialinės apsaugos ir darbo politikos įgyvendinimą.

Atsižvelgiant į pažeidžiamiausių visuomenės grupių poreikius, Šilalės rajono savivaldybės 2022 metų socialinių paslaugų plane orientuojamasi į teikiamų nestacionarių socialinių paslaugų kokybės ir efektyvumo, socialinių paslaugų įvairovės ir prieinamumo užtikrinimą.

Socialines paslaugas Šilalės rajono savivaldybės gyventojams planuoja ir organizuoja Šilalės rajono savivaldybės administracijos (toliau – Administracija) Turto ir socialinės paramos skyrius. Siekdamas organizuoti ir teikti geros kokybės paslaugas gyventojams, sistemingai ir kompleksiškai vertina savivaldybės gyventojų poreikius socialinėms paslaugoms, planuoja realias jų plėtros apimtis, nustato savivaldybės socialinių paslaugų sistemos plėtros prioritetus.

Identifikuojant Šilalės rajono savivaldybės pagrindines socialines problemas, remtasi Statistikos departamento prie Lietuvos Respublikos Vyriausybės skelbiamais duomenimis, Administracijos struktūrinių padalinių, įstaigų, kitų įstaigų bei organizacijų, teikiančių socialines paslaugas, pateikta informacija.

2022 metų socialinių paslaugų planas atitinka Šilalės rajono savivaldybės 2020–2022 metų strateginio veiklos plano ir 2020–2022 metų plėtros plano tikslus, kryptis ir priemones.

2021 m. gruodžio 30 d. administracija viešai paskelbė informaciją adresu http://www.silale.lt/ apie sudarytą Socialinių paslaugų 2022 metų plano projekto rengimo darbo grupės sudarymą. Buvo kreiptasi į visus socialinius partnerius (nevyriausybines organizacijas, biudžetines, viešąsias įstaigas, labdaros ir paramos fondus, bendruomenes, kitas organizacijas), kurios teikia ar numato teikti socialines paslaugas Šilalės rajono savivaldybės gyventojams, bei suinteresuotus asmenis ir organizacijas, atstovaujančias socialinių paslaugų vartotojams ar ginančius žmonių socialinių grupių interesus ir teises, pakviesta dalyvauti socialinių paslaugų planavime ir teikti pasiūlymus 2022 metų Plano rengimui. Gauta informacija iš 7 socialinių parnerių apie planuojamas teikti socialines paslaugas ir vykdyti su tuo susijusias veiklas.

Plane vartojamos sąvokos atitinka Lietuvos Respublikos socialinių paslaugų įstatyme, Socialinių paslaugų kataloge ir kituose teisės aktuose apibrėžtas sąvokas.

**2. Šilalės rajono savivaldybės socialinių paslaugų teikimo** **ir plėtros tikslai:**

1. Skatinti visuomenines ir kitas savanorius priimančias organizacijas, telkiant savanorius socialinių paslaugų organizavimui ir vykdymui bendruomenėse.

2. Gerinti socialinių paslaugų prieinamumą ir kokybę, prioritetą teikti kompleksiškų nestacionarių socialinių paslaugų teikimui.

3. Užtikrinti kokybiškas socialinės globos ir integralios pagalbos (dienos socialinės globos ir slaugos) paslaugas neįgaliems asmenims, kuriems dėl nesavarankiškumo reikalinga kompleksinė, nuolatinės specialistų priežiūros reikalaujanti pagalba;

4. Organizuoti tinkamą perėjimo nuo institucinės globos prie šeimoje ir bendruomenėje teikiamų paslaugų prieinamumą neįgaliesiems ir likusiems be tėvų globos vaikams, asmenims, turintiems proto ir (arba) psichikos negalią.

5. Plėsti vaikui ir šeimai teikiamas socialines paslaugas.

**3. Socialinių paslaugų plano rengėjai**

|  |  |  |  |
| --- | --- | --- | --- |
| Eil. Nr. | Socialinių paslaugų plano rengėjų ir rengiant planą dalyvavusiųjų vardai, pavardės | Darbovietė | Pareigų pavadinimas |
| 1.  | Reimunda Kibelienė | Administracijos Turto ir socialinės paramos skyrius | Skyriaus vedėja |
| 2.  | Loreta Bujienė | Šilalės rajono socialinių paslaugų namai |  Direktoriaus pavaduotoja socialiniams reikalams |
| 3.  | Vilija Karbauskienė | Administracijos Turto ir socialinės paramos skyrius | Vyriausioji specialistė |
| 4.  | Vilija Vainorienė | Administracijos Turto ir socialinės paramos skyrius | Vyriausioji specialistė |
| 5.  | Violeta Kasnauskaitė | Šilalės krašto neįgaliųjų sąjunga | Pirmininkė |
| 6.  | Silva Paulikienė | Administracija | Tarpinstitucinio bendradarbiavimo koordinatorė |
| 7.  | Lina Maslauskienė | Administracija | Jaunimo reikalų koordinatorė |

**II SKYRIUS**

**BŪKLĖS ANALIZĖ**

**4. Savivaldybės socialinės ekonominės ir demografinės situacijos įvertinimas**

**4.1. Vidutinis metinis gyventojų skaičius ir sudėtis 2021 m.:**

|  |  |  |
| --- | --- | --- |
| Eil. Nr. | Rodiklis | Gyventojų (šeimų) skaičius |
| *1* | *2* | *3* |
| 1. | Gyventojų skaičius | 23450 |
| 2. | Iš bendro gyventojų skaičiaus: |  |
| 2.1. | pensinio amžiaus gyventojai | 4357 |
| 2.2 | jauni asmenys 14 – 29 metų amžiaus | 4640 |
| 2.3. | suaugę darbingo amžiaus asmenys su negalia  | 1148 |
| 2.4. | vaikai su negalia | 136 |
| 2.5. | Mažiau galimybių turintis jaunimas | 14 |
| 3. | Socialinę riziką patiriančios šeimos | 182 |
| 4. | Vaikų skaičius socialinę riziką patiriančiose šeimose | 354 |

***\**** *2022-01-03. Gyventojų registro duomenys.**Šaltinis: Turto ir socialinės paramos skyriaus duomenys.*

**4.2. Gyventojų socialinių paslaugų poreikius sąlygojantys veiksniai**

Šilalės rajono savivaldybės gyventojų socialinių paslaugų poreikį lemiantys veiksniai: visuomenės senėjimas, negalia, emigracija, socialinė rizika, nedarbas, mažiau galimybių turinčio jaunimo užimtumas.

**4.2.1. Visuomenės senėjimas.** Svarbus rodiklis, apibūdinantis visuomenės senėjimą, yra demografinis senatvės koeficientas. Tai yra pagyvenusių (65 metų ir vyresnio amžiaus) žmonių skaičius, tenkantis šimtui vaikų iki 15 metų amžiaus.

Senyvo amžiaus asmenys yra viena iš gausiausių ir labiausiai pažeidžiamų asmenų grupių, kurioms socialinių paslaugų poreikis nuolat didėja. Šią socialinę grupę veikia įvairūs veiksniai: pasitraukimas iš darbinės veiklos, sumažėjusios galimybės savarankiškai rūpintis asmeniniu (šeimos) gyvenimu ir dalyvauti visuomeniniame gyvenime, sveikatos problemos, negalia, našlystė, dezorientacija greitai besikeičiančioje aplinkoje. Ženkliai sumažėjus pajamoms ir nuolat augant būtiniausių produktų, energijos kainoms bei didėjant papildomoms išlaidoms (gydymas, vaistai ir kt.) mažėja senyvo amžiaus asmenų pragyvenimo lygis.

Spartus visuomenės senėjimo procesas, ilgėjanti vidutinė gyvenimo trukmė, pablogėjusios socialinės ekonominės sąlygos lemia augantį poreikį socialinėms paslaugoms (transporto organizavimui, pagalbos į namus paslaugoms, dienos socialinės globos paslaugoms, apgyvendinimo socialinės globos įstaigose).

**Įgyvendinant Vyresniojo amžiaus asmenų 2012–2020 m. strategiją**, siekiant, kad senyvo amžiaus ir neįgalūs žmonės kaip galima ilgiau oriai gyventų jiems artimoje aplinkoje – savo namuose, todėl šios paslaugos itin reikalingos vienišiems, senyvo amžiaus asmenims. Teikiant socialines paslaugas, gerinama ne tik senyvo amžiaus asmenų, bet ir jais besirūpinančių šeimos narių (suaugusių darbingo amžiaus gyventojų) gyvenimo kokybė – galimybė gauti artimųjų priežiūros paslaugas leidžia išlikti aktyviems darbo rinkoje. Didėjant vyresnio amžiaus žmonių skaičiui, ir mažėjant jų fiziniam aktyvumui, būtina ieškoti būdų išvengti dėl gyventojų senėjimo kylančių problemų ir sudaryti sąlygas vyresnio amžiaus asmenims gyventi visavertį gyvenimą.

**Demografinis senatvės koeficientas šalyje ir Šilalės r. sav. 2018–2021 m.**

Šaltinis: Lietuvos statistikos departamento duomenų bazė *www.stat.gov.lt*.

**4.2.2 Negalia.**

Neįgalieji – labiausiai pažeidžiamų asmenų grupė, kuriai reikia nuolatinės pagalbos. Dėl savo fizinės ar psichinės būklės bei nepritaikytos socialinės aplinkos neįgalieji praranda savarankiškumą, gyvenimo bendruomenėje įgūdžius, didėja jų socialinė atskirtis. Įgyvendinant neįgaliųjų socialinės integracijos tikslus, svarbu teikti paslaugas neįgaliesiems ir jų šeimoms, užtikrinti galimybes šiems asmenims dalyvauti visose gyvenimo srityse.

Neįgaliųjų bei jų artimųjų gyvenimą dažnai apsunkina ir tai, jog ne visi neįgalieji sugeba prisitaikyti prie besikeičiančios aplinkos, įsitvirtinti darbo rinkoje. Tokiems asmenims labai svarbu suteikti galimybes dalyvauti neformaliojo užimtumo veiklose, padedančiose atstatyti fizines, protines, socialines ir profesines galimybes, suformuoti darbinius įgūdžius. Neįgalaus asmens gebėjimas dalyvauti įvairiose darbinės veiklos formose tiesiogiai priklauso nuo taikomų kompleksinės reabilitacijos priemonių efektyvumo, specialiųjų poreikių tenkinimo lygio. Atsižvelgiant į demografinę, ekonominę ir socialinę Šilalės rajono situaciją, specialiųjų paslaugų poreikis kasmet didėja. Asmenims, kuriems nustatyta vidutinė ar sunki negalia, reikalinga nuolatinė globa ar priežiūra, kurią sudėtinga užtikrinti tiek darbingo amžiaus šeimos nariams, tiek pensinio amžiaus ir turintiems sveikatos problemų artimiesiems, todėl gana dažnai šie asmenys apgyvendinami globos namuose. Siekiant sumažinti į globos namus patenkančių neįgaliųjų skaičių, labai svarbu užtikrinti efektyvų nestacionarių socialinių paslaugų teikimą.

Nustatyti specialieji poreikiai:

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **2016 m.** | **2017m.** | **2018 m.** | **2019** | **2020 m.** | **2021 m.** |
| 1. | **Asmenų skaičius, kuriems nustatytas:** | **1304** | **1233** | **1450** | **1332** | **1308** |  |
| 1.1. | **specialusis nuolatinės slaugos poreikis** | 433 | 403 | 497 | 485 | 456 | 384 |
| 1.2. | **specialusis nuolatinės priežiūros (pagalbos) poreikis** | 871 | 830 | 953 | 847 | 852 | 676 |

*Šaltinis: Turto ir socialinės paramos skyriaus duomenys.*

**4.2.3 Socialinė rizika**

**Socialinė rizika –** tai veiksniai ir aplinkybės, dėl kurių asmenys patiria ar yra pavojus patirti jiems socialinę atskirtį.

Socialinę riziką patirianti šeimaapibrėžiama kaip šeima, kurioje auga iki 18 metų vaikai ir bent vienas iš tėvų piktnaudžiauja alkoholiu, psichotropinėmis ar toksinėmis medžiagomis, dėl socialinių įgūdžių stokos nemoka ir negali tinkamai prižiūrėti savo vaikų, naudoja prieš juos psichologinę, fizinę ar seksualinę prievartą. Šeimose vyrauja ilgalaikis nedarbas, šeimyninių santykių nestabilumas, prievarta tarp partnerių ir prieš vaikus. Dažnai šeimoms trūksta socialinių įgūdžių tinkamai disponuoti gaunamomis pajamomis, tikslingai panaudojant šeimos poreikiams.

Socialinę riziką patiriančių šeimų, auginančių nepilnamečius vaikus, situacija savivaldybėje:

|  |  |  |  |  |  |  |  |
| --- | --- | --- | --- | --- | --- | --- | --- |
| **Eil. Nr.** | **Apskaitoje įrašyta** | **2016 m.** | **2017 m.** | **2018 m.** | **2019 m.** | **2020 m.** | **2021 m.** |
| 1. | Socialinę riziką patiriančių šeimų | 114 | 118 | 137 | 137 | 125 | 182 |
| 2. | Vaikų, augančių šiose šeimose | 301 | 251 | 318 | 318 | 270 | 354 |

*Šaltinis: Turto ir socialinės paramos skyriaus duomenys.*

- Socialinę riziką patiriančių šeimų skaičiaus kitimą lemia padėties šeimoje pagerėjimas/ pablogėjimas, nepilnamečių vaikų tapimas pilnamečiais, šeimų migracija į kitą savivaldybę.

- Socialinę riziką patiriančioms šeimoms ir jose augantiems vaikams reikalingos bendrosios, socialinių įgūdžių ugdymo ir palaikymo, laikino apnakvindinimo, krizių įveikimo paslaugos.

- Suaugę socialinę riziką patiriantys asmenys(grįžę iš laisvės atėmimo vietų, piktnaudžiaujantys alkoholiu, psichotropinėmis medžiagomis, benamiai, socialiai pažeisti asmenys ir kt.)

Žalingi įpročiai (piktnaudžiavimas alkoholiu, psichotropinių medžiagų vartojimas), socialinės problemos, (bedarbystė, menkos pragyvenimo lėšos, socialinės integracijos problemos, gyvenamojo būsto neturėjimas, negebėjimas spręsti savo socialines problemas) yra pagrindinės socialinę riziką patiriančių suaugusių asmenų tikslinei grupei priklausančių asmenų problemos. Šilalės rajone šiuo metu yra virš 200 socialinės rizikos asmenų. Socialinę riziką patiriančių asmenų problemas padeda spręsti seniūnijų bendruomenės, nevyriausybinės organizacijos, biudžetinės įstaigos. Ugdant socialinius įgūdžius ir plečiant socialinių paslaugų įvairovę, skatinama socialinę riziką patiriančių suaugusių asmenų socialinė integracija. Rajono socialinę riziką patiriantiems suaugusiems asmenims, neturintiems gyvenamojo būsto, teikiama Šilalės rajono socialinių paslaugų namuose nakvynės paslauga (per 2021 m. 8 asmenims), kuri užtikrina suaugusiems socialinę riziką patiriantiems asmenims laikiną prieglobstį, būtiniausias asmens higienos paslaugas. Nuo 2013 m. gegužės mėn. Šilalės rajono savivaldybės tarybos sprendimu patvirtinta vykdoma Priklausomybės nuo alkoholio mažinimo ir Tuberkuliozės profilaktikos programos, kurių tikslinės grupės – socialinę riziką patiriantys asmenys bei asmenys iš socialinę riziką patiriančių šeimų. Šilalės rajono savivaldybės visuomenės sveikatos biurui bendradarbiaujant su rajono seniūnijų socialiniais darbuotojais per 2021 m. alkoholio mažinimo programoje dalyvavo 57 rajono gyventojai. Suteikta 330 konsultacijų. Išvežta gydyti dėl priklausomybės nuo alkoholio 30 asmenų. Įgyvendinant tuberkuliozės profilaktikos programą atlikta 20 profilaktiniai patikrinimai. Pasitikrinusiems dėl tuberkuliozės asmenims buvo išduoti maisto ir būtiniausių asmens higienos priemonių vienkartiniai paketai, apmokėtos transporto išlaidos nuvežimui į Klaipėdos respublikinės ligoninės tuberkuliozės filialą. Suteikta 450 individualių psichologo konsultacijų.

**4.2.4. Mažiau galimybių turintis jaunimas ir neaktyvūs jauni žmonės.**

Mažiau galimybių turintis jaunimas – jaunimas, neturintis tokių pat sąlygų kaip bendraamžiai savo kompetencijoms ir veikloms plėtoti, nes gyvena nepalankiomis sąlygomis ar patiria socialinių, ekonominių, išsilavinimo, kultūrinių, geografinių sunkumų, turi negalią ir (ar) sveikatos problemų.

Neaktyvus jaunas žmogus – nesimokantis, nestudijuojantis, nedirbantis pagal darbo sutartį ar savarankiškai, neturintis kitų darbo santykiams prilygintų teisinių santykių, nevykdantis neatlygintinio užimtumo veiklos, neieškantis darbo jaunas žmogus.

Atvirasis darbas su jaunimu – tai tokia darbo su jaunimu forma, kuria siekiama visiems jauniems žmonėms, nepriklausomai nuo jų socialinės padėties, suteikti galimybes saugiai leisti laisvalaikį, užsiimti juos dominančia veikla, o esant poreikiui – padedant kompetentingiems jaunimo darbuotojams spręsti kasdienybėje kylančius iššūkius ir klausimus. Atviras darbas savitas tuo, kad dalyvavimas siūlomose veiklose nėra saistomas „privalomumu“: norintis dalyvauti jaunas žmogus neprivalo įsipareigoti lankytis nuolat ir nustatytu laiku užsiimti tam tikra veikla – jaunas žmogus pats sprendžia, kaip naudoti savo laiką.

Atvirasis darbas yra skirtas jaunuoliams, kurie:

 ieško saugios aplinkos, naujų bendrumo, buvimo kartu formų;

 turi laisvo laiko, tačiau nežino, kaip ir kur jį turiningai praleisti;

 išsiskiria savo rūbais, kalba, elgesiu, taip išreikšdami savąjį kitoniškumą.

Ypatingas dėmesys skiriamas tiems jauniems žmonėms, kurie:

 dėl savo elgesio ar išvaizdos nepritampa prie bendraamžių ar suaugusiųjų visuomenės;

 nemato tikslo savo gyvenime;

 stokoja motyvacijos mokytis ir jėgų kūrybiškai tvarkyti savąją kasdienybę;

 linkę nusikalsti, vartoja alkoholį bei kitas svaiginamąsias medžiagas.

Veiklos Centruose ir Erdvėse nėra apmokestinamos, taip suteikiant galimybę įsitraukti visiems to norintiems.

**4.3. Nedarbas**

Nedarbas – viena iš pagrindinių skurdo ir emigracijos priežasčių. Kaip viena iš pagrindinių problemų, neleidžiančių bedarbiams įsitvirtinti ir išlikti konkurencingais darbo rinkoje įvardijama nepakankama kvalifikacija ir darbo patirties stoka. Ne mažiau svarbus veiksnys – pačių gyventojų motyvacijos stoka, kurią lemia tai, kad gyventojams dažnai finansiškai naudingiau gyventi gaunant pašalpas ir įvairias valstybės siūlomas kompensacijas bei lengvatas, nei dirbti gaunant minimalų darbo užmokestį, kurio neužtenka asmens poreikiams patenkinti. Nedarbo lygį pakoregavo ir COVID-19 epidemija, ekstremali situacija. Dažniausiai šiai socialinei grupei reikalingos tarpininkavimo ir atstovavimo, maitinimo, aprūpinimo drabužiais ir kitos socialinės paslaugos.

Registruotų bedarbių ir darbingo amžiaus gyventojų santykis proc.

|  |  |  |  |  |  |  |
| --- | --- | --- | --- | --- | --- | --- |
|  | **2016 m..** | **2017 m.** | **2018 m.** | **2019 m.** | **2020 m.** | **2021 m** |
| Lietuvos Respublika | 8,4 | 8,2 | 8,7 | 8,5 | 16,1 | 6,0 |
| Šilalės r. sav. | 7,2 | 6,2 | 6,1 | 6,4 | 18,0 | 5,7 |

Šaltinis: Lietuvos statistikos departamento duomenų bazė *www.stat.gov.lt*.

**Mažos pajamos.** Mažas pajamas gaunantiems asmenims (šeimoms) mokamos socialinės pašalpos. Vidutiniškai 2021 metais socialinės pašalpos buvo mokamos apie 672 šeimų, per metus išmokėta apie 875,2 tūkst. eurų. Socialinė pašalpa buvo skiriama ne tik bedarbiams, bet ją gaudavo ir dalis dirbančiųjų šeimų, nes jų gaunamų pajamų dydis buvo mažesnis nei valstybės remiamų pajamų dydis. Asmenų (šeimų) bedarbystės ar nepritekliaus atvejais teikiama ne tik piniginė socialinė parama, bet ir socialinės paslaugos: daug dėmesio skiriama informavimui, tarpininkavimui, atstovavimui, aprūpinimui maisto produktais.

**5. Esamos socialinių paslaugų infrastruktūros savivaldybėje analizė**

Vadovaudamasi Lietuvos Respublikos socialinių paslaugų įstatymu, Savivaldybė atsako už socialinių paslaugų teikimo savo teritorijos gyventojams užtikrinimą, planuoja ir organizuoja socialines paslaugas, kontroliuoja bendrųjų socialinių paslaugų ir socialinės priežiūros kokybę. Socialinių paslaugų tinklą Šilalės rajono savivaldybėje sudaro stacionarios ir nestacionarios paslaugų įstaigos, taip pat paslaugos, perkamos iš kito pavaldumo socialinių įstaigų.

**Šilalės rajono savivaldybėje veikiančios socialinių paslaugų įstaigos, organizacijos**

|  |  |  |  |  |
| --- | --- | --- | --- | --- |
| Eil. Nr. | Socialinių paslaugų įstaigos tipas pagal žmonių socialines grupes | Socialinių paslaugų įstaigos pavadinimas | Pavaldumas | Vietų (gavėjų) skaičius |
| iš viso | iš jų finansuojamų savivaldybės |
| 1. | Socialinės globos namai  | Šilalės rajono socialinių paslaugų namų Pajūrio paramos šeimai padalinys | Savivaldybės biudžetinė įstaiga | 34 | 23 |
| Kaltinėnų parapijos senelių globos namai | Parapija | 60 | 21 |
| Kvėdarnos parapijos senelių globos namai | Parapija | 34 | 1 |
| 2. | Bendruomeninės įstaigos | VšĮ Lietuvos aklųjų ir silpnaregių sąjungos pietvakarių centro Šilalės rajono filialas | NVO | 15 | - |
| Šilalės krašto neįgaliųjų sąjunga | NVO | 20 | - |
| Šilalės sutrikusios psichikos žmonių globos bendrija | NVO | 9 | - |
| Telšių vyskupijos Šilalės Šv. Pranciškaus Asyžiečio parapijos „Caritas“ | NVO | 6 | - |
| Koordinacinis centras „Gilė“ | NVO | 13 | - |
| VšĮ Klaipėdos kurčiųjų reabilitacijos centras Šilalės filialas | NVO | 15 | - |
| 3. | Kitos socialinių paslaugų įstaigos  | Šilalės rajono socialinių paslaugų namai  | Savivaldybės biudžetinė įstaiga | 69 | 69 |
| Šiauduvos savarankiško gyvenimo namai | 11 | 11 |
| Šilalės suaugusiųjų mokyklos specialių ugdymosi poreikių klasė  | Savivaldybės biudžetinė įstaiga | 20 | 20 |
| VšĮ Kaltinėnų PSPC palaikomojo gydymo ir slaugos ligoninė | Steigėjas Šilalės rajono savivaldybės taryba | 18 | 12 |
| 4. | Atviras jaunimo centras | Šilalės rajono savivaldybės kultūros centro Atviras jaunimo centras | Kultūros centro padalinys | 14 | 14 |

**Šilalės rajono socialinių paslaugų namai bei šios įstaigos Pajūrio pagalbos šeimai padalinys** teikia daugumą Socialinių paslaugų kataloge numatytų paslaugų, aprūpina gyventojus kompensacine technika, organizuoja akcijas ir vykdo programas įvairioms savivaldybės gyventojų socialinėms grupėms, bendradarbiaudami su administracijos Turto ir socialinės paramos skyriumi, tarnybomis, nevyriausybinėmis organizacijomis, teisėsaugos ir teisėtvarkos institucijomis, švietimo, gydymo ir sveikatos priežiūros bei kitomis įstaigomis.

Šilalės rajono socialinių paslaugų namai teikia:

1. Bendrąsias socialines paslaugas:

1.1. informavimas;

1.2. konsultavimas,

1.3. tarpininkavimas ir atstovavimas,

1.4. sociokultūrinės paslaugos,

1.5. maitinimo organizavimas,

1.6. asmeninės higienos paslaugų organizavimas (dušo, skalbinių skalbimo ir lyginimo),

1.7. aprūpinimas būtiniausiais drabužiais ir avalyne,

1.8. transporto paslaugų organizavimas;

2. Socialinės priežiūros paslaugas:

2.1. pagalba į namus,

2.2. apgyvendinimas savarankiško gyvenimo namuose,

2.3. laikinas apnakvindinimas,

2.4. apgyvendinimas krizių atvejais,

2.5. socialinių įgūdžių ugdymas ir palaikymas vaikams Vaikų dienos centre;

2.6. socialinių įgūdžių ugdymas ir palaikymas socialinę riziką patiriančioms šeimoms (nuo 2021-01-01)

3. Socialinės globos paslaugas:

3.1. dienos socialinės globos paslaugas asmens namuose ir institucijoje,

3.2. trumpalaikės ir ilgalaikės socialinės globos paslaugos teikiamos paslaugos vaikams, kuriems nustatyta laikinoji globa (rūpyba).

3.3. palydimosios globos paslauga (16–21 m. amžiaus asmenims, paliekantiems/palikusiems globos sistemą arba socialinę riziką patiriančią šeimą).

Šilalės rajono socialinių paslaugų namai įgyvendina projektą „Integralios pagalbos plėtra Šilalės rajone“, kur teikiamos kompleksinės paslaugos. 2021 metais suteikta paslaugų 44 asmenims jų namuose.

Ši įstaiga vykdo globėjų (rūpintojų) ir įtėvių paieškos, rengimo, atrankos, konsultavimo ir pagalbos jiems teikimo programą.

Įstaiga dalyvauja Europos pagalbos labiausiai skurstantiems asmenims fondo projekte ir bendradarbiauja su labdaros ir paramos fondu „Maisto bankas“ (akcijų metu surinkta parama išdalinta 239 asmenų).

Tęstinio projekto „Kompleksinės pagalbos vaikui ir šeimai dienos centras“ metu dėmesys skirtas vaikų užimtumui: organizuotos pažintinės kelionės, edukacinės išvykos, įsigytos priemonės veiklos vykdymui. Šilalės rajono etninės plėtros programa „ Atrask save praeities lobiuose-11“ vykdyta įtraukiant Pajūrio vaikų dienos centro lankytojus bei Pajūrio paramos šeimai padalinyje gyvenančius globotinius. Programa „Pasisemk vasaros energijos“ vykdyta įtraukiant 10 12-17 metų vaikus, lankančius Pajūrio vaikų dienos centrą. Programoje „Sveikatingumo išvykos-2“ dalyvavo Pajūrio paramos šeimai padalinyje bei Drobūkščių BVNG gyvenantys globotiniai..

Šilalės rajono savivaldybės administracija 2017 m. gegužės 30 d. pasirašė sutartį su Europos socialinio fondo agentūra dėl projekto „Kompleksinių paslaugų šeimai teikimas Šilalės rajono savivaldybėje“ įgyvendinimo, kuriame Šilalės rajono socialinių paslaugų namai yra partneris. Projektas baigtas 2020 m. rugsėjo mėn. Šis projektas bus tęsiamas ir 2022 m. Be to, nuo 2019 m. rugsėjo mėn. pradėtas finansuoti ir vykdomas Asmeninio asistento paslaugų organizavimo ir teikimo projektas, kurio metu teikiamos paslaugos 4 rajono neįgaliesiems, turintiems fizinę (kompleksinę) negalią. Šis projektas tęsiamas.

Šilalės rajono socialinių paslaugų namai pateikė tris paraiškas vaikų dienos centrų plėtrai 2020 m. Upynoje ir Kvėdarnoje. Vaikų dienos centrus numatoma įveiklinti 2022 metais. Numatoma dalyvauti savivaldybės ir Socialinės apsaugos ir darbo ministerijos skelbiamuose projektuose.

Įgyvendinamas projektas „Vaikų gerovės ir saugumo didinimo, paslaugų šeimai, globėjams (rūpintojams) kokybės didinimo bei prieinamumo plėtra“ „Institucinės globos pertvarka“. Projekto tikslas – įveiklinti globos centrus savivaldybėse, padidinti jų teikiamų paslaugų prieinamumą ir kokybę bei užtikrinti efektyvų mobiliosios komandos darbą savivaldybėse.

**Šilalės rajono socialinių paslaugų namų Pajūrio pagalbos šeimai padalinys** teikia ilgalaikės (trumpalaikės) socialinės globos paslaugas vaikams, kuriems nustatyta nuolatinė globa (rūpyba). Globos įstaigos klientai nuo 0 metų iki 18 metų vaikai (išskirtiniais atvejais vyresni, savivaldybės tarybos sprendimu, iki įgis vidurinį išsilavinimą). Įstaigoje užtikrinama globojamam ar laikinai globos namuose apgyvendintam vaikui socialinė globa bei kitos socialinės paslaugos. Pajūrio padalinyje suteiktos paslaugos 15 vaikų. Įsteigus Bendruomeninius vaikų globos namus Drobūkščiuose, iš Pajūrio pagalbos šeimos padalinio 8 vaikai apgyvendinti šiuose namuose. Likusi viena šeimyna, kurioje vaikai gyvena po vieną ar po du kambaryje. Socialinis darbas organizuojamas pagal kiekvieno vaiko individualų socialinės globos planą. Taip pat įsteigti Savarankiško gyvenimo namai jaunuoliams nuo 16 iki 21 metų amžiaus, teikiant palydimosios globos paslaugas. Šiuo metu gyvena ir paslaugas gauna 12 jaunuolių, virš 16 metų amžiaus, besiruošiantys palikti globos įstaigą, iki sukaks pilnametystė.

Dalyvauta jaunimo savanorius priimti ketinančios organizacijos akreditacijoje. Akreditacija priimti jaunimo savanorius padalinyje gauta.

Padalinys kaip projekto partneris dalyvauja Šilalės rajono savivaldybės administracijos rengiamame projekte „Bendruomeninių vaikų globos namų steigimas ir vaikų dienos centrų plėtra Šilalės rajono savivaldybėje“. Projekto tikslas: siekiant pereiti nuo institucinės globos šeimoje ir bendruomenėje teikiamų paslaugų be tėvų globos likusiems vaikams, įsteigti savivaldybės bendruomeninius vaikų globos namus.

2022 m. numatoma dalyvauti Šilalės rajono savivaldybės ir ES skelbiamuose projektuose, kurie atitiks įstaigos veiklos pobūdį.

**VšĮ Kaltinėnų PSPC palaikomojo gydymo ir slaugos ligoninėje** teikiamos trumpalaikės socialinės globos paslaugos senyvo amžiaus, suaugusiems asmenims su fizine negalia ir socialinės rizikos asmenims.

**Šilalės rajono Kaltinėnų ir Kvėdarnos parapijų senelių globos namuose** teikiamos ilgalaikės socialinės globos paslaugos senyvo amžiaus asmenims ir suaugusiems asmenims su negalia.

**Nevyriausybinės organizacijos** teikia gyventojams bendrąsias socialines paslaugas, ypač sociokultūrines, tarpusavio pagalbos, socialinių įgūdžių ugdymo ir palaikymo bei kitas paslaugas. Vykdant projektines veiklas vykdoma socialinė reabilitacija,

**Seniūnijose** dirbantys socialiniai darbuotojai teikia informavimo, konsultavimo, tarpininkavimo socialines paslaugas, tiria šeimų gyvenimo ir buities sąlygas, vertina asmenų socialinių paslaugų poreikį, taip pat priima prašymus visoms socialinėms išmokoms, kompensacijoms ir paramai gauti.

**Atvirasis jaunimo centras** – Šilalės rajono savivaldybės kultūros centro padalinys, kurio veiklos vykdymo vieta yra Šilalės rajono savivaldybėje ir kuris atlieka darbą su jaunimu, grindžiamą savanorišku jaunų žmonių apsisprendimu dalyvauti šioje veikloje ir užtikrinantį jų įsitraukimą į šią veiklą.

**5.1. Socialinių paslaugų infrastruktūros išsidėstymas ir socialinių paslaugų teikimo savivaldybėje (seniūnijose) pakankamumo lygis**

Socialinių paslaugų teikėjų pasiskirstymas pagal seniūnijas:

|  |  |
| --- | --- |
| **Seniūnijos pavadinimas** | **Socialinės paskirties įstaigos ir nevyriausybinės organizacijos  pavadinimas** |
| **Šilalės miesto** | Šilalės rajono socialinių paslaugų namai |
| Telšių vyskupijos Šilalės Šv. Pranciškaus Asyžiečio parapijos „Caritas“ |
| Šilalės krašto neįgaliųjų sąjunga |
| Lietuvos sutrikusios psichikos žmonių globos bendrijos Šilalės skyrius |
| Lietuvos aklųjų ir silpnaregių sąjungos Šilalės skyrius |
| Šilalės kurčiųjų draugija (VšĮ Klaipėdos kurčiųjų reabilitacijos centras) |
| Koordinacinis centras „Gilė“ |
| Maltos ordino pagalbos tarnybos Šilalės grupė |
| UAB „Andoka“ |
| Šilalės rajono savivaldybės kultūros centro Atviras jaunimo centras |
| **Pajūrio** | Šilalės rajono socialinių paslaugų namų Pajūrio paramos šeimai padalinys  |
|  | Pajūrio vaikų dienos centras |
| **Kvėdarnos** | Kvėdarnos parapijos senelių globos namai |
| **Kaltinėnų** | Kaltinėnų parapijos senelių globos namai |
| VšĮ Kaltinėnų PSPC palaikomojo gydymo ir slaugos ligoninė |
| Kaltinėnų vaikų dienos centras |
| **Laukuvos** | Laukuvos vaikų dienos centras |
| Šiauduvos savarankiško gyvenimo namai |

**6. Savivaldybės galimybių teikti socialines paslaugas ir socialinių paslaugų poreikio įvertinimas**

Pagrindiniai socialinių paslaugų gavėjai Šilalės rajono savivaldybėje yra senyvo amžiaus asmenys, asmenys su negalia, likę be tėvų globos vaikai, socialinę riziką patiriantys asmenys, socialinę riziką patiriančios šeimos bei jose augantys vaikai, mažiau galimybių turintis jaunimas.

Savivaldybės administracijos Turto ir socialinės paramos skyrius, vykdydamas teisės aktais nustatytas socialinių paslaugų organizavimo funkcijas, atvejo vadybininkai, seniūnijų socialiniai darbuotojai teikia informavimo, tarpininkavimo bei konsultavimo paslaugas, vykdo kitas nustatytas administravimo procedūras: socialinių paslaugų skyrimą, socialinių paslaugų poreikio nustatymą, finansinių galimybių vertinimą. Šilalės rajono savivaldybės gyventojams siekiama teikti kuo daugiau ir įvairesnių socialinių paslaugų, atsižvelgiant į jų poreikius pagal 2021 metų duomenis.

|  |  |  |  |  |
| --- | --- | --- | --- | --- |
| **Eil. Nr.** | **Socialinių paslaugų rūšys pagal****žmonių socialines grupes** | **Asmenų (šeimų) skaičius, kuriems socialinių paslaugų poreikis**  | **1000 gyventojų tenka vietų/****23450** | **Iš jų finansuoja savivaldybė** |
| **įvertintas**  | **nepaten-kintas** |
| ***1*** | ***2*** | ***3*** | ***4*** | ***5*** | ***6*** |
| **1.** | **Ilgalaikė socialinė globa:**  |  |  |  |  |
| Kaltinėnų parapijos senelių globos namai | 37 | - | 1,6 | 1,6 |
| Kvėdarnos parapijos senelių globos namai | 30 | 1 | 1,3 | 1,3 |
| Šilalės rajono socialinių paslaugų namai (Pajūrio  paramos šeimai padalinys) | 23 | - | 1,0 | 1,0 |
| Skalvijos namai | 2 | - | 0,1 | 0,1 (2 ) |
| Socialinės globos namai asmenims su proto negalia | 25 | 1 | 1,1 | 1,1 |
| **2.** | **Trumpalaikė socialinė globa:**  |  |  |  |  |
| VšĮ Kaltinėnų PSPC slaugos ir palaikomojo gydymo ligoninė | 12 | - | 0,5 | 0,5 |
| **3.** | **Dienos socialinė globa:** |  |  |  |  |
| Institucijoje | 23 | - | 0,9 | 0,9 |
| Integralios pagalbos teikimas (dienos socialinės globos ir slaugos) | 44 | - | 1,9 | 1,9 |

Savivaldybės institucijų (Turto ir socialinės paramos skyrius, rajono seniūnijos ir kt.), socialinės paskirties įstaigų ir nevyriausybinių organizacijų, teikiančių rajono gyventojams socialines paslaugas, pastangomis tenkinami rajono gyventojų poreikiai bendrosioms paslaugoms: jie gauna reikalingą informaciją, juos konsultuoja kvalifikuoti institucijų ir įstaigų darbuotojai ir turintys patirtį nevyriausybinėse organizacijose dirbantys savanoriai, nevyriausybinėse organizacijose ir socialinės paskirties įstaigose organizuojamos sociokultūrinės priemonės, kuriose pagrindiniai dalyviai – senyvo amžiaus ir neįgalūs asmenys, tačiau šiose priemonėse, jeigu tik pageidauja, gali dalyvauti ir kitų socialinių grupių asmenys.

**6.1. Savivaldybės organizuojamų socialinių paslaugų analizė**

**6.1.1. Ilgalaikės socialinės globos paslaugos** teikiamos nesavarankiškiems senyvo amžiaus ir suaugusiems asmenims su negalia ir iš dalies savarankiškiems – neįgaliems bei senyvo amžiaus asmenims, kai artimieji dėl objektyvių priežasčių negali jais pasirūpinti.

Socialinės globos paslaugos perkamos iš parapinių Kaltinėnų, Kvėdarnos senelių globos namų bei kitų valstybinių socialinės globos įstaigų 81 Šilalės rajono savivaldybės gyventojams. 2021metais socialinės globos įstaigose apgyvendinta 24 asmenų.

Už gyventojams teikiamas ilgalaikės socialinės globos paslaugas, pagal sudarytas paslaugų pirkimo sutartis, yra apmokama iš valstybės biudžeto specialiosios tikslinės dotacijos lėšų, Savivaldybės biudžeto lėšų ir asmens gaunamų lėšų.

Skiriant ilgalaikes socialinės globos paslaugas asmenims yra įvertinamos jų finansinės galimybės. Asmuo už paslaugas kiekvieną mėnesį moka 80 proc. gaunamų pajamų, 1 proc. nuo turimo turto vertės, viršijančios normatyvą, ir 100 proc. gaunamos tikslinės slaugos ar tikslinės priežiūros (pagalbos) kompensacijos. Susidaręs skirtumas tarp nustatytos paslaugos kainos per mėnesį ir asmens įmokų nuo gaunamų pajamų apmokamas iš Specialiosios tikslinės dotacijos ir Savivaldybės biudžeto lėšų.

|  |  |  |
| --- | --- | --- |
| **Įstaigos pavadinimas** | **Paslaugų****gavėjų****skaičius** | **Per metus apgyvendintų****asmenų skaičius** |
|  | **2022-01-01 m.** | **2017 m.** | **2018 m.** | **2019 m.** | **2020 m.** | **2021 m.** |
| **1. Ilgalaikės socialinės globos paslaugų teikėjai senyvo amžiaus ir suaugusiems asmenims su negalia****su negalia** | **86** | **15** | **17** | **11** | **11** | **24** |
| Kaltinėnų parapijos senelių globos namai | 30 | 8 | 8 | 2 | 2 | 4 |
| Kvėdarnos parapijos senelių globos namai | 29 | 3 | 8 | 8 | 6 | 20 |
| Stonaičių socialinės globos namai | 4 | - | - | 1 | 1 | - |
| Viliaus Gaigalaičio globos namai | - | 1 | - | - | - | - |
| Dūseikių socialinės globos namai | 5 | - | - | - | - | - |
| Adakavo socialinės globos namai | 10 | 1 | 1 | - | - | - |
| Ventos socialinės globos namai | 6 | - | - | - | - | - |
| Linkuvos socialinės globos namai | 1 | - | - | - | - | - |
| Macikų socialinės globos namai | - | 2 | - | - | - | - |
| VšĮ „Namučiai jums“ | 1 | - | - | - | - |  |
| **2. Socialinės globos paslaugos tėvų globos** **netekusiems vaikams** | **25** | **Per metus apgyvendintų****vaikų skaičius** |
| **17** | **11** | **4** | **14** | **5** |
| Klaipėdos sutrikusio vystymosi kūdikių namaikkkkkkūkūdikkūdikių kūdikiųkūdikių namai | - | 6 | - | - | - | - |
| Pajūrio paramos šeimai padalinys | 15 | 11 | 11 | 4 | 6 | 5 |
| Drobūkščių bendruomeniniai vaikų globos namai | 8 |  |  |  | 8 |  |
| Skalvijos namai | 2 | - | - | - | - | - |
|  | *Šaltinis: Turto ir socialinės paramos skyriaus duomenys.* |

**6.1.2. Trumpalaikės socialinės globos paslaugos** VšĮ Kaltinėnų PSPC palaikomojo gydymo ir slaugos skyriuje yra teikiamos asmenims, kuriems dėl ligos, nepriežiūros, socialinės rizikos, neįgalumo, senatvės ar sveikatos privalomuoju draudimu nedraustiems asmenims ši paslauga yra reikalinga. Poreikis išauga šaltuoju metų laiku, kai vieniši asmenys nebegali savarankiškai pasirūpinti savo buitimi, asocialūs asmenys neturi nuolatinio šildomo būsto. 2021 metais šia paslauga pasinaudojo 12 Šilalės rajono gyventojų.

|  |  |  |  |  |  |
| --- | --- | --- | --- | --- | --- |
| **Trumpalaikės socialinės globos paslaugos** | **2017 m.** | **2018 m.** | **2019 m.** | **2020 m.****6****17** | **2021 m.** |
| VšĮ Kaltinėnų PSPC Palaikomojo gydymo ir slaugos skyrius | 7 | 12 | 18 | 10 | 12 |
| Pajūrio paramos šeimai padalinys | 16 | 17 | 33 | 4 | - |

*Šaltinis: Turto ir socialinės paramos skyriaus duomenys.*

**6.1.3. Socialinės globos paslaugos tėvų globos netekusiems vaikams**, kuriems nustatoma laikinoji ar nuolatinė globa arba rūpyba. 2021 metais šios paslaugos buvo teikiamos 25 vaikams, iš kurių 2 – Skalvijos namuose, Pajūrio paramos šeimai padalinyje – 23 (iš jų nuo 2020-07-01 – 8 Bendruomeniniuose vaikų globos namuose Drobūkščiuose).

|  |  |  |  |  |  |
| --- | --- | --- | --- | --- | --- |
| **Metai** | **Nustatomų globų (rūpybų) skaičius per metus** | **Bendras globojamų****(rūpinamų)vaikų****skaičius** | **Budinčių globotojų šeimose****vaikų skaičius** | **Šeimoje** | **Institucijoje** |
| 2017 | 55 | 124 |  | 73 | 51 |
| 2018 | 15 | 152 |  | 102 | 50 |
| 2019 | 40 | 139 | 18 | 89 | 32 |
| 2020 | 20 | 97 | 9 | 61 | 27 |
| 2021 | 12 | 93 | 9 | 59 | 25 |

*Šaltinis: Turto ir socialinės paramos skyriaus duomenys.*

Neretai socialinę riziką patiriančiose šeimose augantiems vaikams dėl nuolatinio fiziologinių vaiko poreikių nepatenkinimo, dėl padidėjusios grėsmės vaiko fizinei bei dvasinei sveikatai, nustatoma vaiko laikinoji ar nuolatinė globa. Tokiais atvejais vaikams, likusiems be tėvų globos, teikiamos socialinės globos paslaugos institucijoje ar globėjų šeimose.

Suteikiant laikiną ar nuolatinę globą vaikams, kuriais tinkamai nesirūpina jų tėvai, yra užtikrinama jų priežiūra, sprendžiamos patirtos krizės, elgesio ir kitos problemos, teikiamos socialinių įgūdžių ugdymo ir palaikymo, darbinių įgūdžių ugdymo, laisvalaikio organizavimo, asmeninės higienos priežiūros bei kitos paslaugos. Vaikams yra sudarytos sąlygos naudotis biblioteka, treniruoklių sale, biliardu, kompiuteriu, jie raginami lankyti užsiėmimus, teikiama individuali ir grupinė psichologinė pagalba.

**6.1.4 Dienos socialinės globos paslaugas sunkią negalią turintiems asmenims asmens namuose** teikia Šilalės rajono socialinių paslaugų namai. Neįgaliems asmenims teikiama integrali pagalba, nuolatinės specialistų priežiūros reikalaujanti pagalba dienos metu nuo 2,5 iki 4 val. per dieną kiekvieną darbo dieną. Ši paslauga per 2021 m. buvo teikiama 44 neįgaliems asmenims, kuriems nustatytas specialusis nuolatinės slaugos poreikis arba priežiūros (pagalbos) poreikis dėl psichikos sutrikimų, bei teikiama konsultacinė pagalba šeimos nariams.

**6.1.5 Dienos socialinės globos paslaugas institucijoje** teikia Šilalės rajono socialinių paslaugų namai, paslaugas gauna 23 neįgalūs asmenys. Teikiant dienos socialinės globos paslaugas, darbuotojai padeda spręsti su fizine ir psichine negalia bei įvairiais socialiniais sunkumais susijusias problemas, skatina socialinį asmens aktyvumą, mažina socialinę atskirtį, organizuoja laisvalaikio užimtumo, sveikatos palaikymo bei stiprinimo veiklą. Teikiamos individualios ir grupėse psichologinio konsultavimo paslaugos padeda senyvo amžiaus ir negalią turintiems asmenims ugdyti pozityvų savęs suvokimą, kurti ir palaikyti tarpasmeninius santykius, vystyti tarpusavio bendravimo įgūdžius, formuoti įsitraukimo bei asmeninės vertės pojūtį, moko padėti ir priimti pagalbą iš kitų. Užsiėmimų metu siekiama orientuotis į situacines problemas bei ieškoti konstruktyvių sprendimų.

**6.1.6 Socialinių įgūdžių ugdymo ir palaikymo paslaugos** yra teikiamos Šilalės rajono socialinių paslaugų namų vaikų dienos centruose (Šilalėje, Laukuvoje, Kaltinėnuose, Pajūryje) mokyklinio amžiaus vaikams iš rajono šeimų dienos metu. Jiems teikiamos šios paslaugos:

- bendrosios socialinės paslaugos (informavimas, konsultavimas, tarpininkavimas, bendravimas, laisvalaikio organizavimas, maitinimo organizavimas (kai paslauga teikiama ilgiau nei 4 val. per dieną), pamokų ruoša.

- sociokultūrinės paslaugos (kūrybinė veikla, tradicinių švenčių šventimas, sportinė veikla, kūrybinės stovyklos).

Šiomis paslaugomis 2021 metais pasinaudojo 79 mokyklinio amžiaus vaikai.

**6.1.7 Socialinių įgūdžių ugdymo ir palaikymo paslaugos teikiamos socialinę riziką patiriančioms šeimoms, auginančioms nepilnamečius vaikus.**

Socialinę riziką patiriančių šeimų, auginančių nepilnamečius vaikus, priežiūrą vykdo Šilalės rajono socialinių paslaugų atvejo vadybininkai ir Turto ir socialinės paramos skyriaus atsakingas darbuotojas. Socialinę riziką patiriančios šeimos laikomos, kuriose šeimos narių bendradarbiavimas ir emocinis bendravimas yra sutrikę, o vyraujanti neigiama aplinka neskatina sveiko ir produktyvaus šeimoje gyvenančio vaiko asmenybės augimo ir vystymosi. 2021 m. rajone šeimų, patiriančių socialinę riziką buvo 182, jose auga 354 vaikai. Atvejo vadyba pradėta 147 šeimoms.

Paslaugas socialinę riziką patiriančioms šeimoms teikia Šilalės rajono socialinių paslaugų namų darbuotojai.

Šių paslaugų organizavimo ir jų kokybės gerinimo procese aktyviai dalyvauja Turo ir socialinės paramos ir atvejo vadybos specialistai. Atliekamo socialinio darbo su socialinę riziką patiriančiomis šeimomis analizė rodo, jog socialinių paslaugų teikimo laikotarpiu situacija šeimose gerėja, nuosekliai teikiant paslaugas šeimai ir vaikui, situacija kinta – sprendžiamos įsisenėjusios problemos, mažinama socialinė atskirtis. Be abejo, tai sunkus ir sudėtingas darbas, reikalaujantis specialių žinių ir įgūdžių, tačiau teikiantis vilties, kad, socialiniams darbuotojams įgijus daugiau patirties, bus vykdomas kokybiškesnis šių šeimų socialinių įgūdžių ugdymas ir palaikymas. Būtent socialiniai darbuotojai, būdami arčiausiai žmogaus, greičiausiai pastebi jo problemas, įvertina socialinių paslaugų poreikį ir motyvuoja paslaugos gavėją keistis.

**6.1.8 Pagalbos į namus paslaugas asmenims** teikia Šilalės rajono socialinių paslaugų namai. Asmenys nori kuo ilgiau gyventi savo namuose ir gauti pagalbą savo namų aplinkoje. Teikiamų socialinių paslaugų į namus sudėtis konkrečiam asmeniui gali būti skirtinga, bet susidedanti ne mažiau kaip iš 3 paslaugų. Šios paslaugos gali būti skiriamos nuo 2 val. iki 10 val. per savaitę asmeniui (šeimai). Pagalbos namuose tarnyboje dirba socialinio darbuotojo padėjėjai. Pagalbos namuose paslaugas šiuo metu gauna 154 asmenims, tačiau šis skaičius nuolatos kinta.

**6.1.9 Apgyvendinimo savarankiško gyvenimo namuose paslaugos** teikiamos Šilalės socialinių paslaugų namuose bei šios įstaigos padalinyje Šiauduvos k., Laukuvos sen. Per 2021 m. Šiauduvos savarankiško gyvenimo namuose apgyvendinta 3 rajono gyventojai, o Šilalės rajono socialinių paslaugų namuose nauji asmenys apgyvendinti nebuvo. Iš viso savarankiško gyvenimo namuose paslaugas gavo 24 asmenys.

**6.1.10 Šilalės rajono socialinių paslaugų namai teikia krizių įveikimo** socialinės priežiūros paslaugas socialinę riziką patiriantiems asmenims. Laikino apnakvindinimo (iki 6 mėn.) paslaugos 2021 metais buvo suteiktos 8 asmenims. Laikino apgyvendinimo paslaugos teikiamos asmenims, nukentėjusiems nuo smurto šeimose ar atsidūrusiems kritinėse situacijose, 2021 m. pasinaudojo 18 asmenys (7 moterys, 11 vaikų).

**6.1.11 Vaikams, turintiems specialiųjų ugdymosi poreikių** (negalia, sutrikimai, mokymosi sunkumai), pagal Šilalės švietimo pagalbos tarnybos nustatytą poreikį Šilalės suaugusiųjų mokykloje yra teikiama švietimo specialistų pagalba 24 specialiųjų ugdymosi poreikių turintiems asmenims nuo 7 iki 21 metų su vidutiniu ar žymiu intelekto sutrikimu.

**6.1.12** **Pagalba globėjams (rūpintojams) ir įvaikintojams**. Šilalės rajono socialinių paslaugų namų atestuoti socialiniai darbuotojai 2021 metais teikė: informavimo, konsultavimo, tarpininkavimo paslaugas. Paruoštos 7 išvados norintiems tapti nuolatiniais globėjais (rūpintojais) ir 5išvados norintiems tapti laikinaisiais globėjais (rūpintojais) ir 2 išvados norintiems tapti budinčiais globotojais (viso – 15 išvadų), svečiavimosi išvadų parašyta 9 asmenims. Buvo vykdoma globėjų (rūpintojų) ir įtėvių paieškos, rengimo, atrankos, konsultavimo ir pagalbos jiems teikimo programa. Organizuotos savitarpio paramos grupės globėjams, globėjams giminaičiams, budintiems globėjams-9 grupės.

Teiktos psichologinės paslaugos globėjams (rūpintojams), parengti skelbimai ir straipsniai rajono spaudoje, surengtas seminaras globėjams (rūpintojams) ir besiruošiantiems jais tapti, organizuota išvyka globėjų dienai paminėti.

**6.1.13 Maitinimo organizavimo paslaugas** teikia Šilalės rajono socialinių pasaugų namai. Įstaigos valgykloje nemokamo maitinimo paslaugas per 2021 m. gavo 60 asmenų (6464 kartai) Šilalės miesto gyventojai ir dienos centro lankytojai. Dėl pandemijos gavėjų skaičius sumažėjo.

Šilalės rajono socialinių pasaugų namai dalyvauja Europos pagalbos labiausiai skurstantiems asmenims fondo projekte „Parama maisto produktais“. 2021 metais parama maisto produktais labiausiai nepasiturintiems asmenims buvo dalijama šešis kartus: 3792 savivaldybės gyventojams išdalinta 110016 kg maisto produktų, o parama higienos prekėmis buvo išdalinta 3 kartus 11962 kg. Šilalės rajono socialinių paslaugų namai, bendradarbiaudami su labdaros ir paramos fondu „Maisto bankas“, teikia paramą mažas pajamas turintiems Šilalės rajono gyventojams. 2021 m. „Maisto banko“ akcijų metu surinkti maisto produktų paketai išdalyti 239 asmenų.

**6.1.14** **Skalbimo paslaugas** teikia Šilalės rajono socialinių pasaugų namai. Įstaigoje skalbimo paslaugos per 2021 m. suteiktos 88 Šilalės miesto gyventojams 732 kartai).

**6.1.15** **Dušo paslaugas** teikia Šilalės rajono socialinių pasaugų namai. Įstaigoje dušo paslaugos buvo neteikiamos dėl COVID-19 pandemijos.

**6.1.16 Specialaus transporto paslaugas Šilalės rajono** socialinių paslaugų namai pagal poreikius teikia asmenims, kurie dėl negalios, ligos ar senatvės turi judėjimo problemų ir dėl sveikatos ar pajamų trūkumo negali naudotis visuomeniniu transportu. Paslaugos teikiamos Šilalės rajono Socialinių paslaugų namų dienos socialinės globos paslaugas institucijoje gaunantiems žmonėms ir neįgalieji vežami atlikti dializės procedūras. 2021 metais suteikta 88 asmenims specialaus transporto nuolatinio pobūdžio paslaugų.

**6.1.17 Gyventojų aprūpinimą techninės pagalbos priemonėmis** vykdo Šilalės rajono socialinių paslaugų namai. Per 2021 m. įstaiga kompensacine technika aprūpino 217 asmenų.

**6.1.18 Būsto pritaikymo neįgaliesiems programa** (gyvenamojo būsto ir aplinkos) įgyvendinama asmenims, turintiems judėjimo negalią, iš savivaldybės ir valstybės biudžetų lėšų. Taip sudaroma žmonėms palankesnė gyvenamoji aplinka. Vykdant būsto pritaikymo neįgaliesiems programą, 2021 metais buvo pritaikyti 9 būstai ir gyvenamoji aplinka (iš jų 1 neįgaliam vaikui su sunkia negalia), darbams atlikti panaudota 70553,19 Eur, iš jų: 40511,79 Eur – Valstybės biudžeto lėšų ir 30041,40 Eur – Savivaldybės biudžeto lėšų.

**6.1.19 Neįgaliųjų nevyriausybinės organizacijos** yra svarbūs bendrųjų socialinių paslaugų teikėjai rajono gyventojams. Jų teikiamos paslaugos yra pigesnės, žmonėms lengviau prieinamos, tiksliau atspindi įvairių socialinių grupių asmenų poreikius.

**6.1.20** Šilalės rajono savivaldybė skatina neįgaliųjų nevyriausybinių organizacijų veiklą, sėkmingai organizuoja neįgaliesiems bendruomenėje projektų įgyvendinimą. Neįgaliųjų reikalų departamentas prie Socialinės apsaugos ir darbo ministerijos projektams įgyvendinti 2021 metais skyrė 37756,00 Eur, Šilalės rajono savivaldybė – 7551,20 Eur. Paraiškas pateikė 4 nevyriausybinės organizacijos.

**Socialinės reabilitacijos paslaugų neįgaliesiems bendruomenėje projektams finansuoti skirtų
valstybės ir Savivaldybės biudžetų lėšų paskirstymas 2018–2022 metais**

|  |  |  |  |  |  |
| --- | --- | --- | --- | --- | --- |
| **Organizacijos pavadinimas** | **Skirtos lėšos 2018 m. (Eur)** | **Skirtos lėšos 2019 m. (Eur)** | **Skirtos lėšos 2020 m. (Eur)** | **Skirtos lėšos 2021m. (Eur)** | **Skirtos lėšos 2022 m. (Eur)** |
| **Šilalės krašto neįgaliųjų sąjunga** | 20801 | 22365 | 22977 | 24807 | 23740 |
| **Šilalės sutrikusios psichikos žmonių globos bendrija** | 6000 | 6398 | 6900 | 7950 | 7900 |
| **VšĮ Klaipėdos kurčiųjų reabilitacijos centras** | 7000 | 7429 | 6900 | 7050 | 7250 |
| **VšĮ Šiaulių ir Tauragės regionų aklųjų centras** | 6500 | 6940 | 6050 | 6100 | 6300 |

*Šaltinis: Turto ir socialinės paramos skyriaus duomenys.*

**6.1.21 Atvirojo darbo su jaunimu veikla** vykdoma Šilalės kultūros centre, kuria siekiama ugdyti asmenines ir socialines jaunimo kompetencijas, padėti aktyviai įsitraukti į bendruomeninius ir visuomeninius procesus. Atvirame jaunimo centro veiklos yra orientuotos į mažiau galimybių turinčius jaunuolius, kuriems trūksta socialinių, kasdienių gyvenimo įgūdžių, kurie patiria socialinę atskirtį dėl įvairių priežasčių savo socialinėje aplinkoje. Per dieną apsilanko 35-45 jaunuoliai. Skatinama jaunų žmonių motyvacija dalyvauti jų poreikius atitinkančioje veikloje. Jaunuoliai nuo 14 m. iki 29 m. mokomi gaminti nesudėtingus, sveikus, lengvai paruošiamus patiekalus, ugdomi bendravimo įgūdžiai, stiprinamas lankytojų komandinis darbas, prevenciniai mokymai, susitikimai su verslininkais, bendradarbiavimas, turiningai praleidžiamas laisvalaikis (žaidžiami stalo žaidimai). Per 2021 m. centre apsilankė 3128 lankytojai, iš jų 14 mažiau galimybių turinčių jaunuolių.

**6.1.22 Telšių vyskupijos Šilalės Šv. Pranciškaus Asyžiečio parapijos „Caritas“** savanoriailanko neįgalius, pagyvenusius, ligotus rajono asmenis, dalina rūbus stokojantiems, pagelbsti sumokant mokesčius, bendrauja, verda sriubą, arbatą, tvarko kapus. Per 2021 m. dėl pagalbos į „Caritas“ organizaciją kreipėsi 750 asmenų.

**6.1.23** **Koordinacinis centras „Gilė“** 2021 m. teikė šias paslaugas: darbas su vaikais ir jaunimu; pagalbos teikimas smurto aukoms; pagalbos teikimas smurto liudininkams vaikams, vaikams, nukentėjusiems nuo smurto ir jų šeimų nariams; kompleksinių paslaugų šeimai teikimas (psichosocialinė pagalba, pozityvios tėvystės mokymai) (savivaldybės partneris projekte); darbas su smurtautojais; smurto, patyčių, savižudybių prevencinė veikla; darbas su ilgalaikiais bedarbiais; neformalus ugdymas (pvz. jaunimo ir vaikų stovyklos).

2021 metais teiktos šios bendrosios **s**ocialinės paslaugos: informavimas (nuo smurto nukentėjusiems asmenims specializuotos pagalbos centre; nuo smurto nukentėję vaikai ir jų šeimų nariai, smurtautojai, kt. projektų paslaugų gavėjai pagal poreikį); konsultavimas (nuo smurto nukentėjusiems asmenims specializuotos pagalbos centre; nuo smurto nukentėję vaikai ir jų šeimų nariai, smurtautojai, kt. projektų paslaugų gavėjai pagal poreikį); tarpininkavimas ir atstovavimas (nuo smurto nukentėjusiems asmenims specializuotos pagalbos centre; smurto nukentėję vaikai ir jų šeimų nariai, smurtautojai, kt. projektų paslaugų gavėjai pagal poreikį); kompleksinių paslaugų šeimai Šilalės rajone gavėjų pavėžėjimas iš/į projekto veiklas); sociokultūrinės paslaugos (nuo smurto nukentėjusiems asmenims specializuotos pagalbos centre įvairių grupių organizavimas, kompleksinių paslaugų šeimai gavėjams įvairios sociokultūrinio užimtumo grupės (Tauragės r.), tokios kaip Šeimos klubai, meno terapija, mandalų terapija, asmenybės augimo grupės ir kt., kitų projektų gavėjams organizuojamos įvairios sociokultūrinio užimtumo paslaugos). Vidutiniškai per dieną 2021 m. paslaugas gavo 20-50 asmenų (nuotoliniu ir kontaktiniu būdu).

2021 metais teiktos šios specialiosios socialinės paslaugos: intensyvi krizių įveikimo pagalba (nuo smurto nukentėjusiems asmenims specializuotos pagalbos centre; nuo smurto nukentėję vaikai ir jų šeimų nariai, kompleksinių paslaugų šeimai gavėjai Šilalės ir Tauragės rajone); psichosocialinė pagalba (nuo smurto nukentėjusiems asmenims specializuotos pagalbos centre; nuo smurto nukentėję vaikai ir jų šeimų nariai, kompleksinių paslaugų šeimai gavėjai Šilalės ir Tauragės rajone).

Nuo 2017 m. gegužės mėn. Šilalės rajono savivaldybės administracija kartu su partneriais įgyvendina projektą „Kompleksinių paslaugų šeimai teikimas Šilalės rajono savivaldybėje“ Šilalės rajono socialinių paslaugų namai kartu su partneriu koordinaciniu centru „Gilė“ teikia psichosocialinę pagalbą (psichologo konsultacijos, sisteminis šeimos konsultavimas), pozityvios tėvystės mokymus, vaikų priežiūros paslaugas ir pavėžėjimo paslaugas. Projektui finansuoti skirta 213 828,00 Eur. Projekto tikslas – sudaryti sąlygas šeimai gauti kompleksiškai teikiamas paslaugas, užtikrinti paslaugų prieinamumą kuo arčiau šeimos gyvenamosios vietos, siekiant įgalinti šeimą įveikti iškilusias krizes bei derinti šeimos ir darbo įsipareigojimus. Laukiami rezultatai – išplėtotos kompleksinės paslaugos šeimai visame rajone, pagerinat paslaugų prieinamumą, tikimybė; kad mažės šeimų, patiriančių krizę dėl vaikų auklėjimo, skyrybų, netekčių ir negalios. Tėvai daugiau galės dalyvauti darbo rinkoje, be to, ikimokyklinio amžiaus vaikai iš Šilalės miesto ir aplinkinių seniūnijų bus užimami ir ugdomi. Per 2021 m. kompleksinės paslaugos suteiktos 200 asmenų.

**7. Socialinių darbuotojų ir socialinių darbuotojų padėjėjų skaičius savivaldybėje**

|  |  |  |  |  |
| --- | --- | --- | --- | --- |
| Eil.Nr. |  | Socialinių darbuotojų skaičius |  | Socialiniųdarbuotojųpadėjėjųskaičius |
| Įstaigos |  | iš jų finansuojamų |  |
|  | iš viso | iš valstybės biudžeto |  |
| 1. | Savivaldybės socialinių paslaugų įstaigose: | 38 | 16 | 63 |
| 1.1. | biudžetinėse | 32 | 16 | 39 |
| 1.2. | nevyriausybinėse | 6 | - | 24 |
| 2. | Savivaldybės administracijoje | 8 | 8 | - |
|  | **Iš viso** | **46** | **24** | **63** |

**8. Ankstesnių metų socialinių paslaugų plano įgyvendinimo rezultatų trumpa apžvalga**

Vertinant socialinių paslaugų plano 2021 m. įgyvendinimą nustatyta, kad buvo naudojamos visos priemonės pasiekti laukiamų rezultatų. Rajone teikiamos visos bendrosios socialinės paslaugos (informavimas, konsultavimas, tarpininkavimas ir atstovavimas, maitinimo organizavimas, transporto organizavimas, sociokultūrinės paslaugos, kitos bendrosios socialinės paslaugos). Iš specialiųjų socialinių paslaugų gyventojams yra teikiamos šios paslaugos – pagalba į namus, socialinių įgūdžių ugdymas ir palaikymas, apgyvendinimas nakvynės namuose ir krizių centruose, psichosocialinė pagalba, dienos socialinė globa institucijoje ir asmens namuose, trumpalaikė socialinė globa ir ilgalaikė socialinė globa, pagalba globėjams (rūpintojams) ir įvaikintojams, apgyvendinimo savarankiško gyvenimo namuose, asmeninio asistento paslaugos. Šilalės rajone neteikiamos grupinio gyvenimo namuose paslaugos, kadangi neįvyko pastato pirkimas dėl negautų pasiūlymų.

Bendradarbiaujama su Užimtumo tarnyba, policija, švietimo ir kultūros įstaigomis, rajono nevyriausybinėmis organizacijomis, Šilalės rajono savivaldybės visuomenės sveikatos biuru, sveikatos priežiūros įstaigomis ir kt.

Didėjant socialinių paslaugų poreikiui bei siekiant geresnės teikiamų paslaugų kokybės, turi būti plečiamas ne tik socialinių paslaugų įstaigos padalinių tinklas, bet ir užtikrinama bendruomenės, organizacijų, ginančių žmonių socialinių grupių interesus ir teises, pagalba.

**III SKYRIUS**

**UŽDAVINIAI IR PRIEMONIŲ PLANAS**

**9. Prioritetinės 2022 metų socialinių paslaugų plėtros kryptys:**

1. Rengti ir įgyvendinti socialines programas, skatinti visuomenines ir atvirojo darbo su jaunimu organizacijas, savanorius, organizuoti socialines paslaugas.

2. Gerinti socialinių paslaugų prieinamumą ir kokybę, prioritetą teikti kompleksiškų nestacionarių socialinių paslaugų teikimui.

3. Užtikrinti tinkamą perėjimo nuo institucinės globos prie šeimoje ir bendruomenėje teikiamų paslaugųvaikus globojančioms šeimoms, globėjams (rūpintojams), įtėviams ar besirengiantiems jais tapti asmenims, asmenims, turintiems proto ir (arba) psichikos negalią bei teikti kokybiškas paslaugas ir kvalifikuotą pagalbą.

**10. 2022 metų priemonių planas**

|  |
| --- |
| **1 Tikslas. Skatinti visuomenines ir kitas savanorius priimančias organizacijas, telkiant savanorius socialinių paslaugų organizavimui ir vykdymui bendruomenėse.**  |
| **Uždaviniai** | **Priemonės** | **Lėšos** | **Atsakingi vykdytojai** | **Laukiami rezultatai** |
| 1. Įgyvendinti neįgaliųjų socialinės atskirties mažinimo priemones, vykdyti neįgaliųjų socialinę integraciją | 1.1. Neįgaliųjų socialinės integracijos 2022 metų ir vėlesnių metų programos rengimas ir įgyvendinimas | SB ir VB lėšos pagal atskiras veiklas | Savivaldybės administracija, Turto ir socialinės paramos skyrius, švietimo įstaigos, Užimtumo tarnyba, nevyriausybinės organizacijos, kultūros įstaigos | Socialinės integracijos programos parengimas.Neįgaliųjų socialinės integracijos renginių (sporto, kultūriniai, informaciniai) vykdymas pagal parengtą programą. |
| 1.2. Socialinės reabilitacijos paslaugų neįgaliesiems bendruomenėje projektas | VB- tūkst. Eur, SB- tūkst. Eur | Savivaldybės administracija, Turto ir socialinės paramos skyrius, Šilalės krašto neįgaliųjų sąjunga, VšĮ Klaipėdos kurčiųjų reabilitacijos centro Šilalės filialas, VšĮ LASS pietvakarių centro Šilalės filialas, Šilalės sutrikusios psichikos žmonių globos bendrija | Pasirašytos 4 paslaugų teikimo sutartys. Įgyvendinti reabilitacijos paslaugų neįgaliesiems bendruomenėje projektai |
| 1.3. Būsto pritaikymas neįgaliesiems | VB- tūkst. Eur;SB- tūkst. Eur. | Savivaldybės administracija, Turto ir socialinės paramos skyrius | Pritaikyti būstus rajono neįgaliesiems (suaugusiems ir vaikams su sunkia negalia), pagal pateiktus prašymus, įvertinant poreikį ir galimybes |
| 2. Šilalės rajono gyventojų sveikatos stiprinimas ir sveikos gyvensenos ugdymas bei bendrųjų paslaugų užtikrinimas | 2.1. Sveikatos stiprinimas bei sveikos gyvensenos ugdymas ir propagavimas | ES – tūkst. Eur | Šilalės rajono savivaldybės visuomenės sveikatos biuras | Organizuojamos paskaitos rajono neįgaliesiems, bus kviečiami lektoriai, kurie skaitys paskaitas sveikatinimo klausimais |
| 3. Suburti savanorių grupę, kuri motyvuos jaunimą, inicijuos bei padės vykdyti aktyvias jaunimo veiklas, koordinuos renginius. | 3.1. Viešinti esamų savanorių veiklą. Į renginių, veiklų, iniciatyvų organizavimą įtraukti ir Atviro jaunimo centro savanorius. | - | Šilalės rajono savivaldybės kultūros centro Atviras jaunimo centras | Į planuojamas veiklas įtraukiama 15 savanorių. Ugdomi savanorių organizavimo, bendravimo, kūrybiškumo įgūdžiai. |
| 4. Specializuota kompleksinė pagalba nuo smurto nukentėjusiems asmenims, pagalba nuo nusikalstamos veiklos nukentėjusiems asmenims | 4.1.Specializuota pagalba nuo smurto nukentėjusiems asmenims, nuo nusikalstamos veiklos nukentėjusiems asmenims. | Projektinės lėšos | Koordinacinis centras „Gilė“ | Teikiamos informavimo, konsultavimo, atstovavimo, palydėjimo, tarpininkavimo, teisės ir psichologinė pagalba |
| 5. Įgyvendinti kompleksiškai teikiamų paslaugų šeimai programą | 5.1. Sudaryti sąlygas šeimai gauti kompleksiškai teikiamas paslaugas, užtikrinti paslaugų prieinamumą kuo arčiau šeimos gyvenamosios vietos, siekiant įgalinti šeimą įveikti iškilusias krizes bei derinti šeimos ir darbo įsipareigojimus. | ES – 91,1 tūkst. Eur (iki 2022-09-01)  | Savivaldybės administracija, Šilalės rajono socialinių paslaugų namai, koordinacinis centras „Gilė“. Nuo 2020 m. liepos mėn. bendruomeninių šeimos namų funkciją perėmė„Gilė“  | Įgyvendinamas projektas „Kompleksinių paslaugų šeimai teikimas Šilalės rajono savivaldybėje“, kurio metuteikiamapsichosocialinė pagalba asmenims, išgyvenantiems krizę ar patyrusiems traumuojančius emocinius išgyvenimus**.** |
| 5.2.Padėti įgalinti neįgalaus asmens savarankiškumą ir užtikrinti svarbiausias jo gyvybines veiklos funkcijas.  | ES lėšos – 52,4 tūkst. Eur iki 2021-09-01 su galimybe pratęsti VB- | Savivaldybės administracija, Šilalės rajono socialinių paslaugų namai | Įgyvendinamo projekto metu suteikta asmeninio asistento 5 rajono neįgaliems su fizine negalia, ne jaunesniems kaip 16 m., su fizine (kompleksine) negalia, norintiems mokytis ar dirbti. |
| 6**. Įnicijuoti mobilaus darbo su jaunimu plėtrą.** | 6.1. Etatų mobiliojo darbo su jaunimu vykdymui steigimas. | SB lėšos | Šilalės kultūros centro Atviras jaunimo centras | Nuo 2022 m. vykdyti mobilųjį darbą su jaunimu nuo Šilalės miesto centro nutolusiose vietovėse bei didesnėse rajono seniūnijose. |

|  |
| --- |
| **2. Tikslas. Gerinti socialinių paslaugų prieinamumą ir kokybę, prioritetą teikti kompleksiškų nestacionarių socialinių paslaugų teikimui.** |
| **Uždaviniai** | **Priemonės** | **Lėšos** | **Atsakingi vykdytojai** | **Laukiami rezultatai** |
| 1. Skatinti profesines kompetencijas bei darbuotojų motyvaciją | 1.1. Socialinių įstaigų vadovų ir darbuotojų pasitarimai. | - | Turto ir socialinės paramos skyrius, seniūnijos,Šilalės rajono socialinių paslaugų namai | Gerosios darbo patirties sklaida ir pažinimas. Socialinių darbuotojų dalyvavimas profesinės kompetencijos tobulinimo programose, pasitarimuose. Informacijos sklaida savivaldybės interneto svetainėje, spaudoje. |
| 1.2. Seminarai socialinio darbo klausimais rajono socialiniams darbuotojams, jų padėjėjams ir kitiems specialistams, dirbantiems socialinį darbą | SB –tūkst. Eur |
| 1.3. Rajone vykdomo socialinio darbo viešinimas | SB – tūkst. Eur |
| 2. Plėtoti specialiąsias socialinės priežiūros paslaugas rajono gyventojams | 2.1. Socialinės priežiūros paslaugų teikimas socialinę riziką patiriančioms šeimoms  | VB- tūkst. Eur | Šilalės rajono socialinių paslaugų namai (nuo 2021-01-01) | Socialiniai darbuotojai, dirbantys su socialinę riziką patiriančiomis šeimomis (12 pareigybių) suteiks socialines paslaugas 182 rajono socialinę riziką patiriančių šeimų. Su šeimomis dirba 4 atvejo vadybininkai.  |
| 2.2. Socialinės priežiūros paslaugų teikimas senyvo amžiaus ir neįgaliems rajono gyventojams | SB- tūkst. Eur | Savivaldybės administracija, Šilalės rajono socialinių paslaugų namai | Apgyvendinimo savarankiško gyvenimo namuose senyvo amžiaus asmenų ir (ar) asmenų su negalia Šilalėje ir Šiauduvoje organizavimas |
| 2.3. Socialinės priežiūros paslaugų teikimas asmenims, atsidūrusiems krizinėse situacijose | SB- tūkst. Eur  | Savivaldybės administracija, Šilalės rajono socialinių paslaugų namai, Šilalės rajono socialinių paslaugų namų Pajūrio paramos šeimai padalinys | Laikinosios priežiūros paslaugos šeimai ir vaikams (krizių atveju).(6 kambariai Socialinių paslaugų namuose ir 4 kambariai Paramos šeimai padalinyje Pajūryje)  |
| 3. Bendrųjų socialinių paslaugų ir socialinės priežiūros paslaugų teikimas ir kontrolės užtikrinimas | 3.1. Bendrųjų socialinių paslaugų ir socialinės priežiūros paslaugų teikimas | SB – tūkst. Eur (bendrosioms paslaugoms);SB – tūkst. Eur (pagalbai į namus) | Šilalės rajono savivaldybės administracijos Turto ir socialinės paramos skyrius, Šilalės rajono socialinių paslaugų namai  | Pagalbos į namus paslaugos teikimas (rajone gauna apie 154 asmenų), bendrųjų paslaugų užtikrinimas( transporto paslaugų organizavimas, maitinimo organizavimas, informavimas, konsultavimas, higienos paslaugos ir kt.),  |
| 3.2. Bendrųjų socialinių paslaugų ir socialinės priežiūros paslaugų kontrolė, atliekant anketavimą ir išsiaiškinant paslaugų kokybės ir poreikio analizė | - | Šilalės rajono savivaldybės administracijos Turto ir socialinės paramos skyrius, socialinių paslaugų įstaigos | Šilalės rajono bendrųjų socialinių paslaugų ir socialinės priežiūros kokybės tvarkos aprašo parengimas ir pateikimas tvirtinti savivaldybės tarybai ir įgyvendinimas, planinės kontrolės vykdymo grafiko sudarymas ir įgyvendinimas |

|  |
| --- |
| **3. Tikslas. Užtikrinti kokybiškas socialinės globos ir integralios pagalbos (dienos socialinės globos ir slaugos) paslaugas neįgaliems asmenims, kuriems dėl nesavarankiškumo reikalinga kompleksinė, nuolatinės specialistų priežiūros reikalaujanti pagalba** |
| **Uždaviniai** | **Priemonės** | **Lėšos** | **Atsakingi vykdytojai** | **Laukiami rezultatai** |
| **1.** Organizuoti socialinės globos paslaugų teikimą rajono gyventojams | 1.1. Ilgalaikių socialinių paslaugų finansavimas  | SB – tūkst. Eur, VB – tūkst. Eur | Savivaldybės administracija,Turto ir socialinės paramos skyrius, Socialinių paslaugų įstaigos paslaugas teikiančios Šilalės rajono gyventojams | Išlaidų kompensavimas už teikiamas kokybiškas ilgalaikės socialinės globos paslaugas rajono asmenims, gaunantiems šias paslaugas Skalvijos namuose (2 vaikams), Kvėdarnos, Kaltinėnų parapijos senelių globos namuose, Adakavo, Dūseikių, Stonaičių, Ventos, Linkuvos socialinės globos namuose (iki 110 asmenų). |
| 1.2.Trumpalaikių socialinės globos finansavimas | SB – tūkst. Eur | Savivaldybės administracija, Turto ir socialinės paramos skyrius, Kaltinėnų PSPC | Trumpalaikių socialinės globos paslaugų finansavimas, teikiamos Šilalės rajono gyventojams, laikinai susidarius sunkiai padėčiai |
| 1.3. Integralios pagalbos paslaugų teikimo užtikrinimas Projektas „Integralios pagalbos plėtra Šilalės rajone“ | ES – tūkst. Eur SB – tūkst. Eur | Turto ir socialinės paramos skyrius, Šilalės rajono socialinių paslaugų namai | Paslaugų teikimas įgyvendinant projektą. Vidutiniškai per mėnesį 40 asmenų gauna integralios pagalbos paslaugas, kuriems nustatytas nuolatinės slaugos poreikis |
| 1.4. Dienos socialinės globos teikimas namuose ir institucijoje | VB –tūkst. Eur | Savivaldybės administracijos Turto ir socialinės paramos skyrius, Šilalės rajono socialinių paslaugų namai | Dienos socialinės paslaugos teikimas: institucijoje – 25 asmenims; asmens namuose – 10 asmenų |
| 1.5. Laikino atokvėpio paslaugų teikimas ir sklaida | SB ir VB lėšos | Šilalės rajono socialinių paslaugų namai, Kaltinėnų PSPC | Laikino atokvėpio paslaugų skaida, teikimas (pagalbos į namus, ir trumpalaikės ir dienos socialinės globos paslaugų pagrindu) ir viešinimas savivaldybės ir įstaigos tinklapyje bei seniūnijose. Pagalbos suteikimas neįgalų asmenį prižiūrinčiam asmeniui ar šeimos nariui. |
| 1.6. Socialinių paslaugų teikimas, teikiant ambulatorines slaugos paslaugas asmens namuose | PSD ir VB lėšos pagal poreikį | UAB „Andoka“, Šilalės rajono socialinių paslaugų namai | Nustačius ambulatorinių slaugos paslaugų poreikį, kompleksiškai užtikrinti socialinių paslaugų poreikio vertinimą bei socialinių paslaugų teikimą asmens namuose(pagal bendradarbiavimo sutartį) |

|  |
| --- |
| **4. Tikslas.**  **Organizuoti tinkamą perėjimo nuo institucinės globos prie šeimoje ir bendruomenėje teikiamų paslaugų prieinamumą neįgaliesiems ir likusiems be tėvų globos vaikams, asmenims, turintiems proto ir (arba) psichikos negalią.** |
| **Uždaviniai** | **Priemonės** | **Lėšos** | **Atsakingi vykdytojai** | **Laukiami rezultatai** |
| 1. Įgyvendinti perėjimo iš institucinės socialinės globos prie paslaugų neįgaliesiems suaugusiems asmenims, turintiems proto ir (ar) psichikos negalią, vaikams ir jaunimui, turintiems proto ir (ar) psichikos negalią. | 1.1.Bendruomeninių namų vaikams apgyvendinimo organizavimas | SB –tūkst. Eur | Savivaldybės administracija, Šilalės rajono socialinių paslaugų namai Pajūrio paramos šeimai padalinys | Gyvenamojo namo Drobūkščiuose išlaikymas, kuriuose apgyvendinti iki 8 vaikų, netekusių tėvų globos, iš institucijos. |
|  | ES – 159,5tūkst. Eur | Savivaldybės administracija, Šilalės rajono socialinių paslaugų namai | Gyvenamojo namo pirkimas (8 km. nuo Šilalės atstumu), pritaikymas ir remontas. |
| 1.2. Palydimosios globos paslaugos teikimas | SB –tūkst. Eur | Šilalės rajono socialinių paslaugų namai Pajūrio paramos šeimai padalinys | Numatoma iki 10 paslaugų gavėjų teikti šias paslaugas: pasiruošimo savarankiškam gyvenimui; perėjimo į savarankišką gyvenimą be apgyvendinimo ir pasiruošimo savarankiškam gyvenimui su apgyvendinimu,bei vaikams iš institucinės globos bei iš socialinę riziką patiriančių šeimų. |
| 1.3.Apgyvendinimas savarankiško gyvenimo namuose jaunuoliams | SB –tūkst. Eur | Savivaldybės administracija, Šilalės rajono socialinių paslaugų namai Pajūrio paramos šeimai padalinys, | Apgyvendinami 8 16 -21 metų jaunuoliai, kuriems buvo teikiama institucinė socialinė globa bei jaunuoliai iš šeimų patiriančių socialinę riziką. |
| 1.4. Grupinių gyvenimo namų ir socialinių dirbtuvių kūrimas, informacijos sklaida  | ES -587,2 tūkst. Eur | Savivaldybės administracija, Šilalės rajono socialinių paslaugų namai, Asociacija „Žadeikių sūkurys‘, Adakavo socialinės globos namai | Žadeikių gyvenvietėje buvusio mokyklos pastato pritaikymas ir 1 namo statyba Kvėdarnos mstl. bei socialinių dirbtuvių įkūrimas dalinai savarankiškiems asmenims su proto ir (ar) psichikos negalia. Vykdyti susitikimus su vietos bendruomenėmis dėl informacijos teikimo steigiant grupinio gyvenimo namus. |
| 1.5. Apsaugoto būsto, pagalbos priimant sprendimus bei įdarbinimas su pagalba | ES projektų lėšos | VšĮ „Sundoku“ | Socialinių, darbinių įgūdžių vertinimas, ugdymas ir palaikymas. Konsultavimas, tarpininkavimas ir atstovavimas ieškant būsto, asmeniui ieškant darbo ar pagalba priimant sprendimus. Pagalba asmeniui atliekant įsidarbinimo procedūras. Lydimoji pagalba įsidarbinus. Tarpininkavimas ir/ar atstovavimas tarp asmens, darbdavio ir (ar) bendradarbių, suinteresuotų asmenų, pavyzdžiui, Užimtumo tarnybos tarpininko, Neįgalumo ir darbingumo nustatymo tarnybos atstovo, asmens sveikatos priežiūros įstaigos darbuotojo ir kt. pagal poreikį. Konsultavimas, tarpininkavimas ir atstovavimas tarp asmens ir jo šeimos narių. Numatoma teikti 2 asmenims turintiems proto/psichikos negalią. |

|  |
| --- |
| **5. Tikslas.** **Plėsti vaikui ir šeimai teikiamas socialines paslaugas.** |
| **Uždaviniai** | **Priemonės** | **Lėšos** | **Atsakingi vykdytojai** | **Laukiami rezultatai** |
| **1.** Įgyvendinti socialinių paslaugų prieinamumą vaikus globojančioms šeimoms, globėjams (rūpintojams), įtėviams ar besirengiantiems jais tapti asmenims. | 1.1. Pagalbos pinigų mokėjimas vaikus globojančioms šeimoms ir budintiems globotojams | SB – tūkst. Eur | Savivaldybės administracija, Turto ir socialinės paramos skyrius | Teikiamos socialinės globos paslaugos vaikams, siekiama mažinti globojamų (rūpinamų) vaikų skaičių institucijoje. Mokama 3-6 BSI už kiekvieną globojamą vaiką. |
| 1.2. Pagalba budintiems globotojams, viešinimas, atlygis | SB – tūkst. Eur | Savivaldybės administracija, Turto ir socialinės paramos skyrius, Šilalės rajono socialinių paslaugų namai | Rengiami ir konsultuojami asmenys, pageidaujantys globoti ir (ar) įvaikinti vaikus savo šeimos aplinkoje (4 budintys globotojai). Viešinimui skrajutės, plakatai, informacija interneto svetainėse, stendas, mokymai, psichologo konsultacijos. |
| 1.3. Nuolatinių socialinių globėjų paieška | SB – tūkst. Eur | Šilalės rajono socialinių paslaugų namai | Reikalingi rajone 2 nuolatiniai socialiniai globėjai |
| 1.4. Socialinių paslaugų prieinamumas vaikus globojančioms šeimoms, globėjams | ES- tūkst. Eur | Savivaldybės administracija, Šilalės rajono socialinių paslaugų namai (Globos centras) | Globos centro veikla. Teikiamos psichologo, socialinio darbuotojo, globos koordinatoriaus paslaugos darbuotojams, globėjams, vaikams, atitinkančios individualius klientų poreikius. |
| 2. Įgyvendinti vaiko socializacijos priemones | 2.1.Įgyvendinamos Vaikų dienos centro programos | VB – tūkst. Eur,SB – tūkst. Eur,ES – 5 proc. nuo maisto ir higienos priemonių vertės, (papildomoms priemonėms skirtos lėšos) | Savivaldybės administracija, Šilalės rajono socialinių paslaugų namai  | Įgyvendinami projektai. Teikiamos akredituotos socialinės priežiūros paslaugos Vaikų dienos centre Šilalėje ir filialuose Laukuvoje, Kaltinėnuose, Pajūryje paslaugas teikti iki 85 rajono vaikams. |
| 2.2. Steigti Vaikų dienos centrus Kvėdarnos ir Upynos seniūnijose bei Šilalės mieste | ES – 25,3tūkst. Eur  | Savivaldybės administracija, Šilalės rajono socialinių paslaugų namai,Šilalės švietimo pagalbos tarnyba | Didinti vaikų užimtumą popamokiniu metu, socialinių įgūdžių ugdymas ir palaikymas, neformalus ugdymas teikiant akredituotas socialinės priežiūros paslaugas vaikams |
| 2.3. Mediacijos ir psichologo paslaugų teikimo plėtra  | - | Savivaldybės administracija, Šilalės rajono socialinių paslaugų namai | Teisės aktų parengimas, bei paslaugų teikimas socialinė riziką patiriančioms šeimoms |
| 3. Ikimokyklinio amžiaus vaikų ugdymo ir priežiūros finansavimo programa | 3.1. Vaiko priežiūros paslaugų finansavimas | SB – tūkst. Eur | Savivaldybės administracija, Švietimo, kultūros ir sporto skyrius, Turto ir socialinės paramos skyrius | Vaiko priežiūros ir ugdymo paslaugos finansavimas tėvams, kurie negavo vietos ikimokyklinio ugdymo įstaigoje, kas mėnesį mokant 100 Eur kompensaciją |
| 4. Šilalės rajono savivaldybės priklausomybės nuo alkoholio ir psichotropinių medžiagų mažinimo programa | 4.1. Paslaugų teikimas socialinę riziką patiriantiems asmenims, testų atlikimas nuo paviršių dėl psichotropinių medžiagų naudojimo | SB – tūkst. Eur | Šilalės rajono savivaldybės visuomenės sveikatos biuras | Priklausomybės konsultanto teikiamos konsultacijos, asmenų išvežimas gydyti dėl priklausomybės nuo alkoholio, testų atlikimas nuo paviršių dėl psichotropinių medžiagų naudojimo švietimo įstaigose |
| 5. Psichologinės pagalbos programa | 5.1. Individualios psichologo konsultacijos | VB-tūkst. Eur | Šilalės rajono savivaldybės visuomenės sveikatos biuras | Individualios psichologo konsultacijos socialinė riziką patiriantiems asmenims seniūnijose |
| 6. Tuberkuliozės profilaktikos Šilalės rajone programa | 6.1. Profilaktiniai tyrimai ir kontrolė | SB –tūkst. Eur  | Šilalės rajono savivaldybės visuomenės sveikatos biuras | Programoje dalyvaus socialinė riziką patiriančios šeimos |

**11. Regioninių socialinių paslaugų poreikis 2022 m.**

|  |  |  |  |
| --- | --- | --- | --- |
| Eil. Nr. | Socialinių paslaugų rūšys pagal  žmonių socialines grupes | Socialinės globos įstaiga | Mastas (vietų sk.) |
| 1. | Ilgalaikė socialinė globa | 1. Socialinės globos namai asmenims su proto negalia | 5 |
| 2. Likusiems be tėvų globos vaikams, vaikams su negalia, kuriems nustatyti mišrių raidos ar intelekto sutrikimai  | 1 |

**IV SKYRIUS**

**FINANSAVIMO PLANAS**

**12. Socialinių paslaugų finansavimo šaltiniai**

|  |  |  |  |
| --- | --- | --- | --- |
| Eil. Nr. | Socialinių paslaugų finansavimo šaltiniai | Pagal faktines išlaidas(tūkst. Eur) | Pagal planines išlaidas(tūkst. Eur) |
| praėję metai2021 m. | einamieji metai |
| *1* | *2* | *3* | *4* |
|  | Savivaldybės biudžetas, tūkst. Eur |  |  |
| 1. | Savivaldybės biudžeto išlaidos socialinėms paslaugoms, tūkst. Eur  |  |  |
| 1.1. | palyginti su bendru savivaldybės biudžetu, proc. |  |  |
| 2. | Lietuvos Respublikos valstybės biudžeto specialiosios tikslinės dotacijos, tūkst. Eur |  |  |
|  | iš jų: |  |  |
| 2.1. | socialinę riziką patiriančių šeimų socialinei priežiūrai organizuoti | 275,8 |  |
| 2.2. | asmenų su sunkia negalia socialinei globai organizuoti |  |  |
| 2.3. | asmenų su sunkia negalia dienos socialinei globai organizuoti | 179,0 |  |
| 3. | Asmenų mokėjimai už socialines paslaugas | 343,9 |  |

**12.1. Socialinių paslaugų finansavimo šaltinių įvertinimas**

Pagrindinis socialinių paslaugų teikimo finansavimo šaltinis – Savivaldybės ir valstybės biudžeto lėšos. Nevyriausybinės organizacijos savo veiklų vykdymui naudoja lėšas, gautas iš Savivaldybės biudžeto, taip pat dalyvauja Europos Sąjungos ir Lietuvos fondų projektinėje veikloje, kai kurios gauna 2 proc. gyventojų pajamų mokesčio paramą.

**13. Socialinių paslaugų finansavimo iš savivaldybės biudžeto būdai**

|  |  |  |
| --- | --- | --- |
| Eil. Nr. | Finansavimo būdai | Lėšos (tūkst. Eur) |
| praėję metai  | einamieji metai  |
| 1. | Socialinių paslaugų pirkimas: |  |  |
| 1.1. | VšĮ Kaltinėnų PSPC palaikomojo gydymo ir slaugos ligoninė  | 12,0 | 12,0 |
| 1.2. | Kvėdarnos, Kaltinėnų parapijos senelių globos namai | 68,2 |  |
| 2. | Tiesioginis socialinių paslaugų įstaigų finansavimas, iš jo: |  |  |
| 2.1. | Šilalės rajono socialinių paslaugų namai |  |  |
| 2.2. | Socialinės globos namams pagal lėšų kompensavimo sutartis   |  |  |
| 3. | Savivaldybės biudžeto lėšos, skirtos nevyriausybinėms organizacijoms (programų įgyvendinimui) | 7,6 |  |
| 4. | Pagalbos pinigai už likusius be tėvų globos vaikus | 76,8 |  |
| 5. | Išmokos už socialinę globą budintiems globotojams | 36,2 |  |
|  | Iš viso (1+2+3+4+5): |  |  |

**14. Lėšos, reikalingos žmogiškųjų išteklių plėtrai**

Siekiant efektyvinti socialinių paslaugų organizavimą, būtina investuoti į specialistų kvalifikacijos kėlimą. Įvertinus socialinių darbuotojų poreikį ir jų kvalifikaciją, numatoma sudaryti sąlygas tolesniam profesiniam tobulėjimui. 2021 metais skirtos lėšos socialinių darbuotojų, dirbančių su socialinę riziką patiriančiomis šeimomis, kurių darbo užmokestis finansuojamas iš valstybės biudžeto specialiosios tikslinės dotacijos lėšų (2,5 proc. nuo socialinių darbuotojų darbo užmokesčiui patvirtintų asignavimų) jų supervizijoms ir iš dalies profesinės kompetencijos tobulinimui finansuoti.

Socialinius darbuotojus ir/ar socialinių darbuotojų padėjėjus, tiesiogiai dirbančius su klientais, apdrausti nuo galimo smurto ir nelaimingų atsitikimų darbe, skiepyti nuo gripo, erkinio encefalito, tikrintis profilaktiškai nuo užkrečiamųjų ligų (TBC).

**15. Savivaldybės finansinių galimybių palyginimas su numatytų priemonių finansavimu**

Šilalės rajono savivaldybėje gyvena įvairių socialinių grupių asmenys, kuriems reikalinga nuolatinė ar vienkartinė socialinė parama ir socialinės paslaugos. Daugeliui jų užtikrinamos kokybiškos socialinės paslaugos, tačiau kaip ir kitos savivaldybės, Šilalės rajono savivaldybė neturi tiek finansinių ir žmogiškųjų išteklių, kad visiems esamiems ir potencialiems socialinių paslaugų gavėjams galėtų būti užtikrinamas aukštos kokybės socialinių paslaugų teikimas. Todėl išskiriamos prioritetinės socialinių paslaugų plėtros kryptys, kurios numatytos šio plano 9 punkte.

**15.1. Savivaldybės organizuojamų socialinių paslaugų įvertinimas**

Socialinės atskirties prevencija ir socialinė integracija vykdoma keliomis pagrindinėmis kryptimis: darbas su neįgaliaisiais, senyvo amžiaus žmonėmis, socialinę riziką patiriančioms šeimomis bei šiose šeimose augančiais vaikais. Šioms veikloms yra tikslinga rengti atskiras socialines programas, projektus ir jas įgyvendinti, organizuoti kompleksinių paslaugų teikimą Šilalės rajone. Siekiant efektyvinti socialinių paslaugų organizavimą, būtina skatinti socialinių darbuotojų kvalifikacijos kėlimą, plėtoti bendradarbiavimą su kitomis įstaigomis, intensyvinti socialinių įstaigų vykdomos veiklos viešinimą (per rajono masinės informacijos priemones, susitikimus, pasitarimus, seminarus kt.), skatinti visuomeninių organizacijų veiklą.

Atsižvelgiant į finansines savivaldybės galimybes ir į kasmet didėjantį socialinių paslaugų poreikį, tikslinga ieškoti pigesnių socialinių paslaugų. Viena iš socialinių paslaugų užtikrinimo krypčių yra socialinės paslaugos asmens namuose, tai pagalbos į namus paslaugos, integralios pagalbos paslaugos neįgaliesiems ir jų artimiesiems. Tai perspektyvi veiklos plėtros sritis, nes pirmiausiai ekonomiškai palanki ir psichologiškai priimtiniausia klientui bei labiausiai individualizuota, o tai reiškia, kad teikiama socialinių paslaugų kokybė yra optimali.

**V SKYRIUS**

**PLĖTROS VIZIJA IR PROGNOZĖ**

**16. Socialinių paslaugų plėtros vizija**

Šilalės rajono savivaldybės ateinančių 3 metų socialinių paslaugų plėtros vizija – sukurti gyventojų poreikius atitinkantį socialinių paslaugų įstaigos padalinio ir filialų tinklą, siekti socialinių paslaugų teikimo optimizavimo bendruomenėje ir šeimose, užtikrinti reikalingų socialinių paslaugų teikimo tęstinumą.

**17. Prognozuojamos socialinės paslaugos**

Per ateinančius 3 metus numatoma plėtoti socialinių paslaugų infrastruktūrą:

•išvystyti socialinių paslaugų tinklą socialinę riziką patiriančioms šeimoms, auginančioms nepilnamečius vaikus, kad kuo mažiau vaikų liktų be tėvų globos; organizuoti tėvų mokymus, padedančius nepatekti į socialinę riziką patiriančių šeimų gretas taip pat tėvų mokymus, orientuotus į paauglius ir/ar specialiųjų poreikių turinčius vaikus, plėsti vaikų dienos centrų tinklą, įsteigiant juos didesnėse seniūnijose;

• stiprinti globėjų (rūpintojų) ir įtėvių paieškos, atrankos ir rengimo paslaugos teikimą, siekiant vaikus globoti (rūpinti) šeimos aplinkoje ar juos įvaikinti, skatinti budinčius globotojus, globėjus bei teikti jiems pagalbą ir konsultacijas;

• pertvarkyti vaikų globos sistemą ir kurti bendruomeninius vaikų globos namus bendruomenėse; labiau rūpintis pilnametystės sulaukusiais globotiniais – kurti grupinio gyvenimo namus, ruošti savarankiškam gyvenimui, teikiant palydimąsias globos paslaugas;

•teikti socialines paslaugas pagal poreikį visiems socialiai pažeidžiamiems savivaldybės gyventojams arčiausiai gyvenamosios vietos, teikti integralios pagalbos paslaugas jų namuose bei atokvėpio paslaugas neįgalius asmenis slaugantiems asmenims;

•sukurti kompleksinę paslaugų sistemą psichinę negalią turintiems asmenims; teikti paslaugas namuose, dienos užimtumo centre; ieškoti galimybių gyventi grupiniuose gyvenimo namuose;

• išlaikyti savarankiško gyvenimo ir grupinio gyvenimo namus; siekti, kad savarankiško gyvenimo namuose būtų teikiamos paslaugos asmenims, nereikalaujantiems nuolatinės intensyvios priežiūros, sukurti jiems namų gyvenimo sąlygas, turintiems judėjimo negalią, sulaukusiems pilnametystės vaikų globos namų globotiniams, turintiems vidutinį neįgalumą, našlaičiams bei vienišiems, sunkiai save apsitarnaujantiems asmenims;

•skatinti socialinių paslaugų įstaigų, nevyriausybinių ir atvirojo bei mobiliojo darbo su jaunimu organizacijų glaudesnį bendradarbiavimą su seniūnijų bendruomenėmis, siekiant sukurti efektyvesnį socialinių paslaugų tinklą;

•plėtoti kompleksinių paslaugų tinklą šeimoms, susiduriančioms su psichologinėmis ir krizinėmis problemomis;

•teikti „Mediacijos“, „Šeimos konferencijos“ paslaugas šeimoms su galimybe pasirinkti norimą konsultantą;

•skatinti socialinius darbuotojus kelti kvalifikaciją, semtis naudingų darbo žinių ir įgūdžių bei kvalifikuotai atlikti socialinį darbą.

**18. Savivaldybės biudžeto augimo perspektyva ir numatomas pokytis**

Numatomi materialiniai ištekliai, kurie leistų siekti geresnio socialinių paslaugų poreikio tenkinimo:

Išlaidų, skiriamų socialinėms paslaugoms – tūkst. Eur.

**19. Išteklių prognozė ateinantiems 3 metams**

Reikalingi materialiniai, finansiniai, žmogiškieji ištekliai ir politiniai sprendimai, norint teikti savivaldybės gyventojų poreikius atitinkančias ir kokybiškas socialines paslaugas:

reikalingos papildomos lėšos dirbančių socialinių darbuotojų ir jų padėjėjų darbo užmokesčiui ir kvalifikacijai kelti;

didėja institucijose teikiamų ilgalaikės socialinės globos paslaugų kainos, daugėja paslaugų gavėjų, todėl didėja išlaidos;

globos paslaugų teikimo tėvų globos netekusiems vaikams išlaidos finansuojamos iš Savivaldybės biudžeto lėšų, reikalingi finansiniai ir žmogiškieji ištekliai ieškant profesionalių socialinių globėjų;

įkurti didesnėse seniūnijose vaikų socialinės priežiūros dienos centrus, pritaikyti patalpas šioms paslaugoms teikti.

**20. Siūlomos plėsti regioninės socialinės paslaugos, jų rūšys ir prognozuojamas mastas**

|  |  |
| --- | --- |
| **Socialinių paslaugų rūšys pagal žmonių socialines grupes** | **Mastas (vietų skaičius)** |
|

|  |  |
| --- | --- |
| Suaugusių neįgalių asmenų ir senyvo amžiaus asmenų ilgalaikė socialinė globa socialinės globos namuose asmenims su proto negalia  |  |

 | 3 |

**VI SKYRIUS**

**PLANO ĮGYVENDINIMO PRIEŽIŪRA**

**21. Socialinių paslaugų plano įgyvendinimo ir priežiūros vykdytojai.**

Šilalės rajono savivaldybės socialinių paslaugų plano vykdytojai: Turto ir socialinės paramos skyrius, seniūnijos, Šilalės rajono socialinių paslaugų namai, socialines paslaugas teikiančios nevyriausybinės organizacijos. Turto ir socialinės paramos skyrius renka, sistemina ir analizuoja informaciją apie teikiamas socialines paslaugas savivaldybės teritorijoje. Plano įgyvendinimą kontroliuoja Šilalės rajono savivaldybės administracijos direktorius ar jo įgaliotas asmuo.

**22. Socialinių paslaugų plano įgyvendinimo priežiūros etapai ir  įvertinimo rezultatai**

Šilalės rajono savivaldybės 2022 metų socialinių paslaugų planas bus vertinamas metams pasibaigus. Plano vertinimo metu pasiekti rezultatai bus aptariami su socialines paslaugas teikiančių įstaigų vadovais, socialiniais darbuotojais, Šilalės rajono savivaldybės administracijos vadovais bei Neįgaliųjų reikalų komisijos posėdžiuose. Kiekvienais metais analizuojamas Socialinių paslaugų plano vykdymas, įvertinant, ar yra pasiekti planuoti rezultatai, analizuojant, kokie veiksniai galėjo nulemti veiklos rezultatus, numatant priemones trūkumams pašalinti.

Siekiant sėkmingo socialinių paslaugų organizavimo ir teikimo, numatoma:

•visas savivaldybėje teikiamas socialinės priežiūros ir socialinės globos paslaugas registruoti Socialinės paramos informacinėje duomenų bazėje (SPIS);

•kelti darbuotojų kvalifikaciją bei didinti žmogiškuosius išteklius, siekiant gerinti klientų aptarnavimo kokybę;

•bendradarbiauti su įvairiomis įstaigomis ir nevyriausybinėmis organizacijomis, siekiant gerinti socialines paslaugas gaunančių asmenų gyvenimo kokybę;

•2022 m. socialinių paslaugų planą skelbti Šilalės rajono savivaldybės interneto svetainėje www.silale.lt.

**23. Pasiektų rezultatų, tikslų ir uždavinių analizė, numatytų vykdyti priemonių efektyvumas**

Pasiekti rezultatai, įgyvendinti tikslai ir uždaviniai bus analizuojami ir tikslinami pasitarimuose, bendrų susirinkimų metu, bendradarbiaujant su socialinių paslaugų įstaigų vadovais bei darbuotojais, seniūnijų socialiniais darbuotojais, nevyriausybinių organizacijų atstovais.

Plano vertinimo kriterijai:

- pasiekti rezultatai, tikslai ir uždaviniai;

- priemonių laukiamiems rezultatams pasiekti įgyvendinimas;

- numatytų lėšų skyrimas;

- nepasiekti tikslai (veiksniai, turintys įtakos rezultatams, pandemija ir karantino skelbimas šalyje, numatomos priemonės jiems pašalinti ar sumažinti)

Planas gali būti tikslinamas pagal kintančias aplinkybes ir veiksnius, turinčius ar galinčius turėti įtakos planui įgyvendinti bei tikslams pasiekti, numatytų priemonių efektyvumas vertinamas pagal Socialinės apsaugos ir darbo ministro tvirtinamus socialinių paslaugų efektyvumo vertinimo kriterijus. Socialinių paslaugų plano įgyvendinimo priežiūra bus derinama su Savivaldybėje nustatyta bendra Šilalės rajono savivaldybės tarybos patvirtinto Šilalės rajono savivaldybės strateginio veiklos plano stebėsenos tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_